kritiken hemeroteka » Homerok kontatzeko modukoa\n« Gerra jolas | Gerraren krudelkeria »\nHomerok kontatzeko modukoa Igor Estankona / Deia, 2004-01-27\nNondik atera ziren Gernika bonbardatu zuten hegazkinak? Nortzuk babestu zuten falangisten amorrutik arbola santua, hiri okupatuko aurrien artean? Zeintzuk zeregin izan zituen Jaurlaritzak bigarren gerrate mundialean? Zein zen euskaldunen benetako pisua xake-taula erraldoi hartan? Nortzuen artean eman zioten Jesus Galindezi heriotza anker hura? Historiaren zertzelada txikiak dira batzuk, eta beste batzuk gure historia hurbileko pasarte garrantzitsu bezain ezkutuak. Kontuak xehe dakartza Edorta Jimenezek “Hemingway eta euskaldunak zerbitzu sekretuetan” zarratu honetan. Hari trebea behar bada ehundaka izen, data eta leku elkarren artean lotzeko, mundakarrak joskilerik onenak bezala lotu ditu guztiak oraingo honetan. Ernest Hemingway bera da kontakizunaren harietako bat, baina gehiago ere badaude. Andres Untzain, kasurako. Azken finean herri baten epopeia gizon-emakumeek tajutzen dute, euren borondatea eta errealitatea biak bat noiz izango diren bizi diren gizon-emakumeek.\nMarokotik zetozen gerra-hotsak durunda urrunak baino ez zirenean hasten da kontaketa eta gerra hotzak irentsitako munduan desagertzen dira, behe lainotan bezala, euskaldunen azkenaurreko esperantzak. Bidean irabazteak eta galtzeak egon zirela kontatzen digu, ordea, Edorta Jimenezek. Ahaztutako izenei aurpegikera eta ahotsa ematen dizkie liburuko orrialdeetan, bizirik dirauten gizakien gogoa desagertu barik egoera berrira egiten dela frogatuz, beste behin.\nZurrutadaka irakurtzeko liburua da “Hemingway eta euskaldunak zerbitzu sekretuetan”. Handik, hortik eta hemendik bildutako txatalekin egindako “collage” erraldoi bat denez, berdin aurkituko ditu irakurleak desklasifikatutako dokumentuak, gutun pertsonalak zein garai hura bizi izan zutenen oroitzapen higatuak. Idazleak guzti horiei ematen dien forma da liburuak berezkoa duen balioari halako balio erantsi bat ematen diona. Modu odolgabean idatzi beharrean edozein berdatzeko moduko bizitasunaz eskeintzen ditu Edorta Jimenezek bere ikuspuntua, bere ustea eta bere susmoa.\nUstekabeko bat baino gehiago ezkutatzen duen izozmendi erraldoia denez, bihotza eskuan eta irribarrea haginen bitartean duzularik irakurriko duzu zuk ere liburu hau, nik uste. Harrapatu egingo zaitu. Baina kasu: ez da irakurle nagientzako idatzi.


2020-2021 ikasturterako izen-emateak zabalduko dituzte bihar Andres Isasi Musika Eskolan - Getxo - Hiruka.eus\n2020-2021 ikasturterako izen-emateak zabalduko dituzte bihar Andres Isasi Musika Eskolan\nErredakzioa 2020-05-14 10:11\nAndres Isasi Udal Musika Eskola Algortan. © GETXOKO UDALA\nMaiatzaren 15etik 31ra bitartean zabalik egongo da Andrés Isasi Musika Eskolan 2020-2021 ikasturterako izena emateko epea (behin betiko matrikulazioa eskolen ordutegiak baieztatzen direnean egingo da). Azaldu dutenez, aurrez aurre egin ahal izango da (izena emateko inprimakia Eskolako bulegoetan entregatuz, egoerak ahalbidetzen badu) edo online (udal webgunearen bidez).\nAndrés Isasi Musika Eskolan izena emateko inprimaki eta informazio guztia:\nAreeta, Las Mercedes 6. Astelehenetik eguenera, 09:30etik 13:30era eta 16:00etatik 20:00etara; barikuetan 19:00ak arte. Telefonoa: 94 464 60 11.\nAlgorta, Basagoiti Etorb. 77. Eguenetan 09:30etik 13:30era eta astelehenetik barikura 15:30etik 20:00etara. Telefonoa: 94 464 60 22.\nMusika Eskolak bat egin du euskararen eta gaztelaniaren arteko elkarbizitzarako “Bizi” proiektuagaz. 2020-2021 ikasturtean Musika eta mugimenduko eta Musika-hizkuntzako 2. mailarainoko (4. modulua) ikasle guztiei zabalduko zaie. Horrela, ikasle horien irakasleek bi hizkuntzak konbinatuz emango dituzte eskolak. Bi hizkuntzetan ematen diren espezialitateak www.getxo.eus webgunean kontsulta daitezke.


Azkar zerrendatu lan-orri guztien izenak hiperestekak liburuko edukien taula gisa\nMicrosoft Office Word-ek edukien aurkibidea eskaintzen du, hau da, dokumentuaren zati desberdinen artean azkar nabigatzeko komenigarria. Inoiz pentsatu al duzu antzeko funtzio hori erabili nahi duzula? Hala bada, Kutools for Excel'S Sortu orrien izenen zerrenda Erabilgarritasuna azkar lagun dezake:\nSortu lan berri bat, edukien taula gisa balio duena;\nFitxa-izen guztiak fitxa-indizean agertzen dira;\nFitxero bakoitza hiperestekarekin lotu da hauen artean nabigatzeko.\nKlikatu Kutools gehiago >> Lan-orri >> Sortu orrien izenen zerrenda. Ikusi pantaila-argazkia:\n1. Aktibatu laneko orrien indizea indexatzeko lan-liburua.\n2. Aplikatu erabilgarritasun hau klik eginez Kutools gehiago > Lan-orri > Sortu orrien izenen zerrenda. Zehaztu estiloaren, izenaren eta kokapenaren indizea lan-orriaren. Ikusi pantaila-argazkia:\n(1). Aukera honekin, fitxa-indize bat sor dezakezu hiperesteka edo makro botoiarekin.\n(2). Idatzi orriaren izenaren izen osoa.\n(3). Zehaztu Sheet Index-en posizioa, orrialde guztien aurretik jarri dezakezu, orri guztietan edo uneko orriaren aurretik.\n(4). Aukera honekin, zutabe bat, bi zutabe, hiru zutabe edo lau zutabez osatuta dago. Tip: Liburutegiko lan gehiegirik badago, zutabeetako 2 edo zutabeetako orrien indexazioa sortu beharko zenuke.\n3. klik OK. Fitxa indexatzeko orri berri bat sortu da.\nEgiaztatu baduzu Hiperesteken zerrenda bat dauka Aukera, emaitza hau lortuko duzu:\nEta egiaztatu baduzu Botoi eta makroak ditu, ondorengo botoiak aurkituko dituzu:\nZure laneko orriak hainbat orri ditu, zutabe kopuru handiagoa aukeratuz Erakutsi orriaren indizea into Aukera gehiago zutabeak hiperestekak edo botoiak ikusgai egongo dira ikusgai, korritu gabe.\nLaneko orriko ezkutuko orriak ez dira edukien orrian sartzen.\nAukeratzen baduzu Sortu botoiak eta makroak aukeraVBA-ko makro kodea zure liburutegian gehitzen da. Segurtasun ezarpenen arabera, agian ezingo duzu aukera hau erabili edo makroen abisua jasoko duzu liburutegian irekita dagoenean.\nEragiketa hau onartzen du Desegin, sakatu dezakezu Desegin (Ktrl + Z) berehala berreskuratzeko.\nDemostrazioa: Laster-zerrendak azkar zerrendatu hiperestekak edo botoiekin


Ocean i3 - 2021-2022ko edizioaren lehen mintegia — Euskampus Fundazioa\nOcean i3 - 2021-2022ko edizioaren lehen mintegia\n2022/02/01 16:15:00 GMT+1\nJoan den ostiralean, urtarrilak 28, 21-22 ikasturteko lehen workshopa egin zen. Mintegi honetan, ikasleak, irakasleak eta gizarte-eragileak lehen aldiz bildu ziren ikasturte honetako proiektuak abian jartzeko.\nWorkshopa, Ocean i3 proiektua, hura definitzen duten gakoak eta lantzen diren gaitasunak aurkeztuta hasi zen. Ondoren, parte hartu zuten zazpi gizarte-eragileak (Gipuzkoako Foru Aldundia, Surfrider, MATER, Kutxa Ekogunea, Gaia – Rivages Protect eta TEO) eta proposatutako erronkak (8) aurkeztu ziren. Ikasleek ere aurkeztu eta taldean elkar ezagutzeko denbora izan zuten.\nMintegiaren sarreran eskema bat proiektatu zen, proiektuaren gakoekin eta lantzen diren gaitasunekin. Aldi berean, plataformaren txataren bidez euskarara, frantsesera, gaztelaniara eta ingelesera berehalako itzulpena egin zen.\nIkasturte honetarako proposatutako erronkak:\nSURFRIDER: Ezagutu itsasoen kutsadura gure ibaien bitartez eta lagundu irtenbideak aurkitzen.\nGIPUZKOAKO FORU ALDUNDIA: Kirol arduratsua eta kirol jasangarria.\nGAIA eta RIVAGES PROTECH: Urdaibaiko Biosferaren Erreserban plastikorik gabeko ingurunea lortzea, eta horrek ingurune horretan aukera ekonomiko eta ekonomia zirkularreko ekimen berriak ager daitezen laguntzea, azken erabiltzaileak barnean hartuta: herritarrak, tokiko enpresak eta abarrak, alegia.\nGipuzkoako ibai-arroetan itsasoa zaintzen eta zaintzen parte hartzen duten aktoreen sarea sortzea.\nEkopatruilak: Erkidegoetatik eta erkidegoetarako ekoaktibatzea.\nSEABIN PASAIA: Pasaiako badian zabaldutako itsas hondakinen azterketa eta segimendua.\nT.E.O.: Denborale baten ondorengo alerta sistema batean herritarrak nola mobilizatu –”haize-bolada bat, esku lagun bat”(«un coup de vent, un coup main»), eta horri esker efikazia irabaztea, gizarte integrazioko lantaldeekin elkarlanean itsasbazterrean zehar banatutako marea edukiontzietan ahalik eta itsas hondakin gehien biltzeko.\nKUTXA EKOGUNEA: Baratze urbanoak kontsumo ohiturak eta plastiko kutsadura murrizketaren azterketa eta komunikazio ekintza.\nParte-hartzaile guztiak aurkeztu ondoren, lehen lan-sekuentzia egin zen, proposatutako erronka ezagutu eta aberasteko. Ikasleek erronkari buruzko galderak egin zituzten eta ondoren gizarte-eragileek erantzun zituzten. Era berean, minutu batzuk izan zituzten erronkaren aukerei, proposamenei eta mugei buruz hausnartzeko, eta beren gogoetak taldekideekin partekatzeko. Bigarren lan sekuentzian, ikasleek gizarte eragilearekin adostu zituzten erronka horren zein alderditan fokalizatuko ziren, eta bakoitzak bere diziplina-profilaren arabera egin lezakeena.\nPodiumetik, gizarte-eragileek aurkeztu zituzten proposatutako erronkak. Aldi berean, berehalako itzulpena egin zen Gather plataformaren txataren bidez.\nParte-hartzaile guztien lankidetzari eta ardurari esker, askotariko giro kolaboratiboa sortu zen. Beste behin ere, komunitate honetan hizkuntzak kudeatzeko iradokizunak eta tresnak jasotzen dituen Language Policy ezagutzera eman zen, eta edizio honetan, gainera, hizkuntzaren eta kulturaren arteko desberdintasunek proiektua are gehiago aberastu zuten, eta hori posible izan zen EHUko Letren Fakultateko Itzulpengintza eta Interpretazioko ikasleei esker. Ikasle horiek ahozko eta idatzizko ulermenean lagundu zuten, aldi bereko interpretazioaren eta itzulpenaren bidez. Parte hartzaileek beren hizkuntzan hitz egin ahal izan zuten, unean bertan egindako berehalako interpretazioa eskainiz.\nBilera birtualki egin zen Gather plataformaren bidez, Ocean i3 komunitate osoa biltzeko. Taldeko lan-sekuentzietarako Google Slides erabili zen, dokumentu berean taldeen ekarpen guztiak jasotzeko.\nInformazio gehiago Ocean i3 webgunean.


Tentsioak gora egin du metalgintzan, istilu ugariko greba egunaren ondoren\nTentsioak koska bat egin du gora Bizkaiko metalgintzaren gatazkan atzoko greba egun istilutsuaren ostean. Goizaldean, grebalari taldeak pikete lanetan aritu ziren hainbat industrialdetan, eta Ertzaintza oldartu egin zitzaien hainbatetan. Bi grebalari atxilotu zituen Zornotzan (Bizkaia), Ertzaintzak berak berri eman zuenez, eta beste hainbat identifikatu. Durangon eta Sestaon, manifestazio handiak egin zituzten langileek, sektoreak behar duen lan itunaren alde. Gaurkoz, ordea, aldeak urrun daude: batetik, ELA, LAB, CCOO eta UGT sindikatuak, eta, bestetik, FVEM patronala. Bi lanuzteko deialdiaren lehen jarduna izan zen atzokoa, laugarren greba eguna mobilizazioak hasi zirenetik, maiatzetik; gaurkoak osatuko du bi jarduneko mobilizazioa 50.000 langile inguru dituen sektore handi horretan.\nGrebak %85 eta %90 arteko jarraipena izan zuen, ELAren eta LABen kalkuluen arabera, eta %18koa soilik, FVEM patronalaren ustez. Jarraipen kopuruen gerra klasiko hori alde batera utzita, mobilizazio egunak goizaldean izan zuen tentsio unerik handiena, grebalarien ekinaren aurrean Ertzaintza oldartu zenean. 08:30ean hasi ziren istiluak, Zornotzako Montorra industrialdean. Langileek barrikada bat egin zuten pneumatikoekin, eta su eman zioten gero. «Agintaritzaren aurkako atentatua» egiteagatik, atxilo hartu zituzten behargin bi.\nErmua eta Mallabia arteko industrialdean ere giro beroa izan zen goizean, eta hainbat enpresatan txikizioak egin zituzten; esaterako, Ermuko Estampaciones Metalicas EGIn.\nEkainaren 6ko greba egunean ere istiluak egon ziren langileen eta Ertzaintzaren artean; orduan, Boroako industrialdean. Ertzaintzaren iturriek esan zuten agente bat zauritu egin zela.\nHain zuzen, indarkeriari egotzi zion patronalak atzoko grebaren «jarraipen are txikiagoa». Piketeen «ekintza biolentoak» aipatu zituen. «Enpresetara sartzea eragozten ari dira, mehatxuen bidez, kalteak eraginez eta barrikadak eginez», salatu zuen FVEMk, ohar batean.\nELAk «grebaren estrategiatik kanpo» kokatu zituen Durangaldeko zenbait tokitan egondako istiluak, «errepideak moztea eta abar». Sindikatuaren ustez, ekintza horiek «desitxuratu egiten dute aspaldiko partez sektorean egon den mobilizaziorik handiena». Era berean, ordea, «Ertzaintzako hainbat kidek izandako jokabidea» salatu zuen sindikatuak, «zenbaitetan neurrigabeko indarrez jardun direlako». LAB gogorragoa izan zen Ertzaintzaren jarduerarekin. Eulate Zilonizaurrekoetxeak «indar errepresiboen jarrera» salatu zuen; «FVEMen aginduetara aritu dira, eta zaurituak, atxilotuak eta identifikatuak egon dira», esan zuen.\nEdonola ere, Mikel Etxebarria ELAko kideak argi utzi zuen, Sestaoko martxa hasi baino lehen, «langileek erantzun paregabea» eman diotela berriro «patronal arduragabeari». Barakaldo eta Sestao lotu zituen martxan 2.000 parte hartzaile inguru egon ziren, Efe agentziaren kontaketaren arabera.\nItuna, berritu gabe\nBizkaiko metalgintzako hitzarmena berritzeko negoziazioak ez atzera ez aurrera daude. 50.000 langileko sektore horrek ez du hitzarmenik; 2011koa da sektoreko azken ituna. Hogei bider elkartu dira alde biak aurten, baina oraindik ez da ezer lortu. Lau sindikatu nagusiek —ELA, LAB, CCOO eta UGT— plataforma bateratu bat eratu zuten maiatzean, proposamen bateratuak eramateko mahaira, eta, maiatzaren 17ko bileran, patronalak aztertzeko denbora eskatu zien. Greba egun bat egin zuten tartean —deitzaileen arabera, arrakastatsua—, eta, berriro ere mahaian eseri direnean, garbi geratu da ez dagoela akordiorako girorik.\nFVEM patronalak dio «itun duin bat egiteko jarrera argia» duela. Haren ustez, patronalak ekainaren 17an egindako azken proposamenak argi islatzen du jarrera hori. «Sindikatuek plataforma bateratua egin dutenetik ez dute inolako proposamen berririk egin». Federazioak ukatu egiten du negoziazioa blokeatua duela, eta dio negoziazioak berriro abiatu zirenetik, 2018ko otsailetik, «bost soldata proposamen» egin dizkiela sindikatuei.\nOso bestela ikusten dute auzia sindikatuek. Ekainaren 17ko bileraren ostean, sindikatuek erantzun zuten «arduragabea» dela patronala, haren azken proposamena «aurretik mahairatutakoak baino okerragoa delako». Proposamenak «ez du jaso 2018rako soldata igoerarik, eta, 2019rako eta 2020rako, igoera txiki batzuk baino» ez ditu aurreikusi. «Gainera, taulen gaineko igoerak dira soilik, eta ez soldata errealekoak», diote.


Laugarren horma - Wikipedia, entziklopedia askea.\nStanislavskiren The Cherry Orchard eskoizpenean (Moscou Art Theatre, 1904), kaxa tridimentsional multzo batek benetazko gela baten ilusioa ematen du. Aktoreek ikusleak ez baleudeke bezala antzezten dute, Proscenium arku batek adierazitako "laugarren horma" ikustezin batek banandurik.\nLaugarren horma, antzerkia, telebista, zinema edo bideojokoetan, eszenatokiaren aurrean dagoen horma imaginarioa da, horma honetan zehar ikusleek pertsonaien antzezpenak ikusten dituzte. Bestela esanda, eszenatokiko pertsonaien bizitza eta ikusleengandik banatzen duen horma edo muga imaginarioa da. Horregatik, eszenatokiko pertsonai batek edo pertsonaia batzuk ikusleengana zuzendu, ikusleei mintzatu edo haiekin interaktuatzeari "horma haustea" deritzo.\nLaugarren horma izendapena eszenatokiko hiru horma fisikoez gain (atzekoa eta alboetako biak), gelaren laugarren horma izango litzatekeen aurreko horma imaginariotik datorkio.\nOrriaren azken aldaketa: 17 ekaina 2021, 23:02.


Gaiak: 2011, Basoen Nazioarteko Urtea - Euskonews\nLH6 A-ko ikasleak\nBadakizu Nazio Batuen Batzar Nagusiak 2011. urtea BASOEN NAZIOARTEKO URTEA izendatu duela “Basoak pertsonentzat” lemapean?\n– Badakizu planetaren %31 baso–masaz estalia dagoela? – Badakizu Euskal Herriaren lurralde osoaren % 60 basoz estalita dagoela? – Badakizu basoek, Munduko biztanleen % 20ri baino gehiagori bizitzeko bideak ematen dizkietela? – Badakizu basoak kontserbatzea dela CO2–ren emisioak murrizteko bide eraginkorrena? – Ez zaizu iruditzen badugula arrazoirik ospakizun honekin bat egiteko? Senpereko basoa.\nOspakizun hau oso baliagarria izango da basoen garrantziaz gogoeta egiteko eta planetaren garapen iraunkorraren osagai direla konturatzeko, izan ere, onura ekonomiko, soziokultural zein ingurumen alorrekoak ematen baitituzte.\nHelburu horiek lortzeko, 2011. urtean nazioarteko ekintzak sustatuko dira edozein baso mota, baita basoetatik kanpo dauden zuhaitzak ere, modu iraunkorrean antolatu, mantendu eta garatuak izan daitezen. Nazioarte mailako ekimena izan arren, estatu eta lurralde mailako proposamenak ere egongo dira: bilerak, hitzaldiak, irteerak, zuhaitz landatzeak eta sentsibilizatzeko beste ekimen batzuk.\nGuk, basora joaten zarenerako,gomendio batzuk prestatu ditugu:\n– Utz ezazu egon zaren lekua zegoen bezala. Ez utzi zaborrik, jaso itzazu poltsa batean hurbilen dagoen edukinontzira botatzeko. – Basoan zabiltzanean ez dadila nabaritu handik zabiltzanik, oharkabe ibil zaitez. – Landaretza eta fauna eta inguru naturala errespetatzea zure zaletasunaren gainetik dago. – Ez ezazu jazar ez animalia basati ez bestelakorik eta ez itzazu hartu ez landarerik ez animaliarik. Hain gustuko badituzu, argazkiak atera ditzakezu. – Ez ezazu puskatu zuhaitzen adarrik. Ez ezazu markarik egin zuhaitz enborretan.


“Alternatiben eraikitze horrek erakarri nau” | “Alternatiben eraikitze horrek erakarri nau” – iparraldekohitza\nVincent Lapize – Film egilea\nEHZ jaialdiak antolatu zinema-eztabaida gaualdira etorriko da Lapize ‘Le Dernier Continent’ bere filmaz eztabaidatzera. Garron izanen dira, bestalde, Notre-Dame-des-Landesko ZADekoak, EHZn.\nZazpigarren filma du Vincent Lapizek (Paris, 1982) Le Dernier Continent, aireportu xedearen kontrako ikur bilakatu den Notre-Dame-des-Landesko ZAD eremuaz egin duena. Zinema geletan atera dokumentala aurkeztuko du sarri Kanboko gaztetxean, 19:30ean, EHZk gomitaturik.\nZerk bultzatu zintuen ZADan bidean denaren lekukotasun horren ematera?\n2012ko udaberrian ezagutu nuen ZADa. Zenbait denboraz egon nahi nuen ikusteko zer egiten zuten han. Horra arte, entzuna nuen gauza zen Notre-Dame-des-Landesko aireportuaren kontrako mugimendua zela. Gunearen okupatzea eta proiektu politikoa ez nituen ikusiak oraino. Han atzeman nituen antolakuntza kolektiboak, gogoeta politikoek harriturik utzi ninduten. Bazen irudimen eta fantasia bat ere erakarri nindutena. Eraikuntzetan, etxoletan ikus zitekeena; margolanak, tokiko irrati sortzailea baziren. Mundu bat zen mugitzen zena. Sortzen ari zen mundu bat balitz bezala.\n“Aireportuaren eta berekin dakarren munduaren kontrako borroka” dio batek filmean.\nErran nahi du: horren orde zer proposatzen dugu? Zer mundu eraikitzen? Zerbaiten kontra borrokatu baina ere beste zerbaiten alde. Alternatiben eraikitze horrek erakarri nau.\nErran nahi ote du ZADeko mundua guziz moztua dela kanpoko mundutik?\nBerez bada bereizte bat, baina inpresio bat baizik ez da. Gobernuak eskubiderik gabeko gune bezala hartuz, zerbait gisaz hertsaturik da, baina ez da bere baitaraturik gelditzen den mugimendua. Beste borroka batzuekin baditu loturak, eta hori du indarra; besteak beste, Calaisko errefuxiatuen alde, edo Bretainiako beste borroka batzuk. Interesgarriena da ZAD eremu horretara anitz jende etortzen dela bisitan. Badira bizpahiru urterako heldu direnak baina besteak ere, aste bat, bi ala hiru astetarako. Hezkuntza politikorako gune bat da nolabait. Gero, hango batzuek hitzetan badute dikotomia hori: barnea eta kanpoa. Babylone hitzaren erabilpena ez dut hain gustukoa, baina bertako batzuen buruetan da. Muga bat bezala sortzen du. Bizi duten muga bat da, baina, oroz gain, molde bat errateko: “Zer nahi dugu eta zer ez!”. Muga sinbolikoa da gehiago. Babylone da gizarte kapitalista, arras indibidualista.\nBizi aldaketa baten beharretan ziren belaunaldi orotako jendeak erakutsi dituzu filmean.\nBai, halako borroka batean uste dut gurutzatzen direla norberaren bizi aldatzeko eta borrokatzeko beharra. Biak batera doaz. Gure bizi moldeak dudan jartzera, aldatzera, maiz, halabeharrak ekar gaitzake; talka psikologiko edo emozional batek. Aniztasun hori agerian emanez, nahi nuen erakutsi espazio politiko bat ez dela bakarrik diskurtsozkoa, baina ere nahi eta bide ezberdineko jendeak biltzen dituena; bilgune horri esker ere norabidea molda dezakete. Tokiko laborariekin eta jatorri sozial ezberdineko jendeak bilduz, eguneroko biziak egiten du zubiak egiten direla jendeen artean usaian ikusten ez direnak. Jabego pribatua dudan jarriz eta beste, erabakitzeko prozesuak desberdinak dira.\nSendi da badela tokikoen eta okupatzera etorritakoen artean onginahi axola elkarlanerako.\nHastetik bazen axola hori okupatzaileen baitan. Horrek sortu du hari politiko bat iraun duena. Hastetik tokiko bizilagunek zabaldu dute okupatzera jiteko deia; ez dira kanpokoak etorri hola bat-batean. Tokikoek nahi zuten gunea berrantolatu. Baina uste dut ere militante batzuk ohartu direla beste borroka batzuetan ikus daitekeen lanjerraz: bere ideien inposatzera etortzea eta, hondarrean, ideia berekoen artean baizik ez egotea. Esperientzia politiko horren bizitzeak norbera aldatzen duela ohartu dira. Bistan dena kalapitak badituztela, baina kalapita erregulatzaileak dira; bizi demokratikoaren barne direnak.\nLan estetikoa egin duzu errepresioaren kontaketara pasatzean.\nFilmak hiru parte ditu, urtaro ziklo bat segitzen dutenak. Udaberri/udan hasten da, bazterrak lasaiak dira; elkarrizketa eta lekukotasunentzat bada astia. Tentsio bat sortzen da gero, eta heltzen da Poliziarekiko borrokaldira. Anitzetan errana izan zait filmaren aurkezpen gaualdietan; uste dugu gauza bortitzagoak ikusiko ditugula —eta egia da errealitatean polizien bortizkeria askoz handiago izan dela erakutsi dudana baino—, baina nahi izan dut inbasio hori sinbolizatu. Halako giro jabalean hain da harrigarri; poliziek estralurtarrak iduri dute. Inbasio hatsarre horretan filmatu ditut, biziki hurbiletik hartuz aurpegiak, eta ari gara zer ote duten gogoan. Pentsaketa zerbait pizten ote zaie ala lan arrunt gisa daukate? Ikusleak hausnar dezake ere bortizkeria ohiko bilakarazteaz.\nRobocop zure baratzean.\nInteresgarria da ikustea nola poliziak heldu direlarik berekin dakarten araberako mundua: armadura, puntako teknologia bat lohiaren erdian. Bazterrekin deus ikustekorik ez duena. Goazen munduaren zentzugabekeria erakusten du.\nErrazki onartu dutea lekukotasun emaileek iruditan agertzea?\nHastapenean ez zen sinple. Denbora eman dut filma egiteko. Bi urtez goiti irudi hartzen, eta sei hilabete pasa muntaketa egiten. Biziki fite ulertu nuen anonimotasunaren gaia hor zela —beti hor da funtsean—. Anitzek ez zuten kamera aitzinean agertu nahi, eta ulergarri zen. Borroka batean gara, eta irudiak kalte ekar dezake. Jende frankok ez dute nahi bere bizia ikuskizun bilaka dadin, eta konprenitzekoa da. Orduan ari izan naiz: “Nola lekukotasuna eman, jendetasun hau erakutsi, begitarteak erakutsi gabe?”. Forma bilatzen nuen, eta proposatu nien agertu nahi ez zutenei bakarrik eskuen edo jestuen erakustea. Horrek dio filmari halako mosaiko alde bat ematen, ahots batzuk ez baitezpada loturik agertzen den pertsonari.\nBada ere luzaz egon naizela ZADean kamera erabili gabe, proiektuan parte hartzen pentzeetan, eraikuntzetan… Jendeekin mintzatzeko astia izan dugu, adiskidantzen sortzeko ere. Ene desmartxa ulertu dute. Filma egin da ZADean egin ezagutzetarik.\nZertan da ZADeko dinamika?\nFilmarekin itzuliz, berri ikusi ditut ZADeko batzuk. Batek erraten zuen: “Filma 2014an bukatzen da, Herri Unibertsitatearen eraikitzearekin, abiatzen diren gauzak… Baina geroztik beste maila batean gara ZADean”. Badu hiru urte Herri Unibertsitatea badabilela. Dinamikak segitzen du, eta handitzen ari dela iduritzen zait.


Jon Carazo, Orioko arraunlaria\nAritz Mutiozabal. Orioko arraunlari Jon Carazo (Barakaldo, 1990) Belgradon (Serbia) izan da asteburuan, arraunketa olinpikoko Europako Txapelketan. Espainiako selekzioaren zortziko ontzian lehiatu da, eta bederatzigarren postua lortu dute.\nGustura geratu al zarete egindako lanarekin?\nBai. Talde oso gaztea garen arren, nazioartean puntan-puntan dauden taldeei aurre egin ahal diezaiokegula erakutsi dugu. Ondorioz, Espainiako Federazioaren konfiantza lortu dugu, eta abuztu bukaeran Amstedarmen izango gara Munduko Txapelketan. Gainera, egindako lan onari esker. Britania Handiko Federazioak uztaila hasieran Henley Royal Regatta estropadan parte-hartzeko gonbita luzatu digu. Munduan sona handia duen estropada da.\nTxapelketa txukuna jokatu zenuten, zuen marka hobetuz. Tamalez, ezin izan zenuten final nagusira sailkatu.\nBagenekien aspalditik zein talderen aurka neurtu beharko genituen indarrak, eta jakin bagenekien finaleko txartela lortzea oso garestia izango zela. Errepeska ikaragarria egin genuen, eta finalera sailkatzetik lau segundora geratu ginen. Sentsazio onarekin eta asebeteta bukatu genuen estropada, eta nahiz eta B finala jokatu beharko genuen, edozein talderen aurka aurrez aurre lehia gintezkeela ikusi genuen.\nEuropako Txapelketa Olinpiar Jokoetarako atari modukoa izan da. Hori al da zortzikoaren helburu nagusia?\nZalantzarik gabe, luzera begira guztiok dugun helburua da hori. Dena dela, oraindik hitzordu asko ditugu bidean, eta bitartean talde gisa hazten eta sendotzen joan behar dugu.\nHori guztia kontuan izanda, nola egituratu duzue denboraldia?\nElkarteen arteko lehiei dagokionez, oraindik Espainiako Txapelketa geratzen zaigu, Orioko zortzikoarekin jokatuko dudana. Nazioartean, aipatu Henley Royal Regatta jokatuko dugu uztaila hasieran, eta hil horren erdialdean, agian, Lucernako (Suitza) Munduko Kopan hartuko dugu parte. Hori guztia, abuztuaren 24tik irailaren 1era Amsterdamen (Herbehereak) jokatuko den Munduko Txapelketara begira izango da.\nOlinpiar Jokoetan parte-hartzeko aukerak ikusten al dituzu?\nHelburu hori buruan dudala entrenatzen naiz egunero. Badakit oraindik nahikoa gaztea naizela, baina aukera erreala da eta dudan guztia emango dut datorren urtean Rio de Janeiron egoteko.\nHitz egin dezagun zutaz. Bizkaitarra zara eta Orioko arraun taldeko kidea, baina Sevillan (Andaluzia, Espainia)entrenatzen duzu.\nHamabi urterekin hasi nintzen arraunean Santurtziko Itxasoko Ama elkartean. Jubenil mailatik Espainiako selekzioarekin hasi nintzen lehiatzen. Senior kategorira iritsi nintzenean Sevillara joan nintzen bizitzera, selekzioko taldeak bertan entrenatze duelako. 2012tik joan-etorrian ibiltzen naiz; hiru aste han eta bat etxean. Urtarrilean heldu nintzen Oriora, Ander Zabala eta biok Santurtziko zuzendaritzak taldetik bota gintuenean. Izan ere, aulki mugikorra utzi eta trainerura buru-belarri jartzea nahi zuten, eta guk ez genuen onartu.\nPentsatu al duzu Orion bi modalitatetan aritzea, hau da, aulki mugikorrean eta traineruan?\nNoski, baietz! Une honetan, ordea, ez ditut bideragarri ikusten, egutegiak ez direlako bateragarriak. Denbora gehien Sevillan pasatzen dut, gainera. Bestalde, nik sekula ez naiz traineruan aritu, beraz, egokitzeko eta esperientzia hartzeko denbora beharko nuke. Hala ere, badakit traineruan ikasteko elkarte onenean nagoela.


"Greba ondorengoak" - - Goiena.eus\nAgurne Barruso 2012-04-02 02:00\nZutabe hau lan-erreformaren aurka deitutako...\n... greba orokorraren ondoren argitaratuko da; idatzi, berriz, egun batzuk lehenago idatzi dut. Idazteko momentuan esku artean ditudan datuen arabera, arrakastatsua izango da martxoaren 29ko greba, oso. Bai Euskal Herrian, behintzat.\nZutabe hau argitaratzen den egunean, baina, Madrilgo Gobernuak Ministro Kontseilua egingo du, eta, ohi duen moduan, kontseilu ondoren murrizketa gehiago iragarriko ditu. Bigarrenez, sektore publikoari eragiten dioten murrizketak izango omen dira.\nAbenduaren 30ean onartu zituen Sektore Publikorako murrizketa latzak Gobernuak, eta, horrekin ez aski, eta martxoaren 30ean, hiru hilabetera, gehiago omen datoz.\nMurrizketa hauek guztiek eskubide sozialak murrizteaz gain, erkidegoek, udalek eta abarrek daukagun erabaki-eskumena ere murrizten dute.Madrilgo Gobernua ari da hartzen besteoi dagozkigun erabakiak ere. Gehiago ere ba omen ditu prestatuta\nEuskaldunok irtenbide bakarra daukagu. Burujabetza. Estatu hau geurea ez izateaz gain, ekonomikoki galzorira eramango gaituena baita.\nIndependentzia ez da soilik identitate-kontu bat. Egun, behar ekonomikoa ere bada.


Euskara eta Alderdi Popularra (Aurkezpen modura) • ZUZEU\nOraindik ere PPko zinegotzi batek Euskara hutsean udalbatzaren aurrean hitzaldi bat emateak edonor harrituko luke. Baina hori gertatzen ari da, eta gertatu izan da. PPn Euskara irakasle diren militanteak egoteak ere kontraesana irudi zezaken, baina errealitatea da. Baina hamarkada luze eta ilunetan zehar, terrorismoak zekarren beldurrak gizartea bitan zatitu zuen. Euskaldun “onak” , alegia abertzaleak eta “txarrak” espainiar sentitzen zirenak.\nEta zoritxarrez, zatiketa hori Espainiako beste lekuetatik sakondu eta areagotu zuten. Adibidez Euskara behar den errespetuz tratatu ez izanagatik eta hemengo ez-nazionalisten artean zabalduz euskararen aurkako iritzi horiek.\nHorra hor bidegabekeria bikoitza. Euskadiko Alderdi Popularrari leporatu izan zaio sarritan euskararen aurkako jarrera izatea. Baina aldi berean, gutxi batzuk espainiar nazioaren defendatzailetzat haien burua hartzen zutenak, euskal hizkuntzaren mezpretsua egiten zuten. Horrela, nolabait, PPko euskaldunok ezkutuan ibili gara. Eta bi aldeetatik jaso dugu egurra, euskalduntzat hartzen ez gintuzten euskaldunen aldetik eta gure hizkuntza errespetatzen ez zuten espainiarren aldetik. Eta seguru asko isilik geratzea izan da egin genezakenaren artean okerrena, baina hori gertatu da. Eta ez da bidezkoa gure euskalduntasuna zalantzan jartzea eta ez da bidezkoa gure hizkuntza minuspreziatzea.\nPPko zinegotzi batek ZuZeu bezalako webgune batean egoteak nolabait bi gezur horien artean bat gainditzeko balio izatea espero dut. Horregatik eskerrak ematen dizkiot atari honen sortzaileei aukera hau luzatu izanagatik. Nik ere, nire aldetik eta ahal den neurrian lan egingo dut beste gezur horren aurka joateko. Hau da Espainiako beste lekuetatik euskal kultura eta batez ere hizkuntza aberastasun eta ondare garrantzitsu gisa ikus dezatela. Ezinbestekoa da horretarako kutsu politikoa alde batera utzita gure nortasunaren ebaxadore izatea.\nAlderdi Popularra, euskara, PP


Inprimagailuaren ezarpen lehenetsiak\nLibreOffice Impressen inprimatzeko aukera lehenetsiak ezartzeko, aukeratu Tresnak - Aukerak - LibreOffice Impress - Inprimatu.\nInprimagailuaren aukerak ezartzea uneko aurkezpenerako\nEgin klik LibreOffice Impress edo Aukerak fitxan eta hautatu inprimagailuaren aukerak.\nEzarpen horiek Tresnak - Aukerak - LibreOffice Impress - Inprimatu aukerako inprimagailuaren aukera lehenetsiak gainjartzen dituzte uneko inprimatze lanarentzat bakarrik.\nEskuorrien orrialde-diseinua aukeratzea\nInprimatu elkarrizketa-koadroko Orokorra fitxan, hautatu "Eskuorriak" sarrera 'Dokumentua' zerrenda-koadroan.\nHautatu paper-orri bakoitzeko zenbat diapositiba inprimatzea nahi duzun.\nEskuorriak inprimatzeko aukerak definitzea\nEgin klik 'Eskuorria' fitxan.\nGoiburukoa eta orri-oina elkarrizketa-koadroa irekitzeko, aukeratu Txertatu - Orrialde-zenbakia\nProspektuen goiburukoetako eta orri-oinetako testua sartzeko, egin klik Oharrak eta eskuorriak aukeran.\nElkarrizketa-koadroan lau area ikusiko dituzu, kontrol lauki hauekin: 'Goiburukoa', 'Data eta ordua', 'Orri-oina' eta 'Orrialde-zenbakia'. Lau area horiek eskuorrien ikuspegi maisuko ertzetako lau areei dagozkie.\nSartu goiburukoaren, orri-oinaren eta dataren testua. Eskuorrien orrialdeak zenbakitu nahi badituzu, markatu Orrialde-zenbakiaren laukia. Goiburuko testua inprimatzea nahi baduzu, egiaztatu Goiburukoaren kontrol-laukia gaituta dagoela.\nEgin klik Aplikatu guztiei aukeran.\nPantailako eskuorrien ikuspegi maisuko eremuak ez dira eguneratzen, baina zuk sartutako testua inprimatu egingo da.\nEskuorriak edo oharrak inprimatzea\nEgin klik dokumentuan zerrenda-koadroan eta hautatu inprimatu beharreko eduki mota.\nHautatu Eskuorriak edo Oharrak, eta hautatu paper-orrialde bakoitzean zenbat diapositiba inprimatuko den.\nInprimatutako orrietan diapositibak beste modu batean agertzea nahi baduzu, erabili sagua 'Eskuorria' ikuspegian diapositibak lekuz aldatzen joateko.\nDiapositiba-barruti bat inprimatzea\nAukeratu Ikusi - Diapositiba-sailkatzailea\nMaius tekla sakatuta duzula, egin klik inprimatu nahi duzun diapositiba-barrutian.\nBarrutia eta kopiak arean, egin klik DIapositibak-en.\nSartu inprimatu nahi dituzun diapositiben zenbakiak, eta sakatu Ados.\nTitle is: Aurkezpenak inprimatzea


Hong Kongeko zientzialariek SRAko giza zelulak babesten dituen proteina bat aurkitu dute | Consumer\nHong Kongeko zientzialariek SRAko giza zelulak babesten dituen proteina bat aurkitu dute\nTxinak debekatu egiten du familiek kartzeletara joatea, gaixotasuna zabal ez dadin\nHong Kongeko zientzialariek atzo jakinarazi zuten giza zelulak Arnas Sindrome Akutu Larritik (SRAS) babesten dituen proteina bat aurkitu zutela, baina ikerketa gehiago egin behar direla esan baino lehen sendabideren bat aurkitu dutela.\nHong Kongeko Unibertsitateko Medikuntza Fakultateko Mikrobiologia Saileko talde batek prentsaurrekoan ikusi zuenez, peptido mota batek koronabirusaren infekzioaren aurka babestu zituen zelula biziak, SRAS eragiten baitu.\nPeptido hori aminoazido-taldeek osatzen dute, eta hiesaren hedapenari eusteko erabiltzen da. Aurkikuntza hasierako fasean dago, eta adituek animaliekin esperientziak egingo dituzte orain, portaera mantentzen den ikusteko.\nZientzialari-taldea mikrobiologoek eta birologoek osatzen dute, eta horiekin bat egin du David Ho doktoreak, New Yorkeko (Estatu Batuak) Aaron Diamond Hiesaren Ikerketa Zentroko ikertzaileen zuzendariak. Hok adierazi zuen birus horrek giza zelulei erasotzen diela, hiesak bezala.\n“Ez gara ari esaten hau dela pazienteak tratatzeko droga (pneumonia atipikokoa) bihar edo hilabetean”, azpimarratu zuen Hok, eta argitu zuen hori dela gaixotasun berri horrentzako sendabidea, oraindik oso gutxi dakiena.\nBestalde, Txinako Gobernuak debekatu egin du familiak kartzeletara joatea, gaixotasuna zabal ez dadin. Justizia Ministerioak adierazi zuenez, presoek telefono-dei gehiago jasotzeko eskubidea dute. Oraindik ez da RSAren kasurik aurkitu Txinako kartzeletan, baina agintariek azkar hedatuko ote diren beldur dira, leku itxi batean agerraldia egin dela adierazten bada.\nBestalde, Aaboko unibertsitate-ospitaleak (Finlandia) atzo baieztatu zuen gaixotasunaren lehen kasu bat zegoela. Torontoko (Kanada) bidaia batetik itzuli berria zen gazte finlandiarra da.\nproteina SRAS zelulak


José Mari Manzanares - Wikipedia, entziklopedia askea.\nAlacant, 1953ko apirilaren 14a\nCampo Lugar, 2014ko urriaren 28a (61 urte)\nJosé María Manzanares (en)\nJosé María Dolls Abellán (Alacant, 1953ko apirilaren 14a - Campo Lugar, Cáceresko probintzia, 2014ko urriaren 28a), ezagunagoa José Mari Manzanares ezizenez, espainiar zezenketaria izan zen. Haren seme José María Dolls Samper ere zezenketaria da.\n1971ko ekainaren 24an bihurtu zen zezenketari oso, Alacanteko zezen plazan. Haren ibilbide profesionalean berebiziko arrakastak eta oihukaldi ikaragarriak tartekatu ziren. Adituen arabera, gaitasun handikoa bazen ere, batzuetan ez zen behar adina ahalegintzen. Bere estilo dotoreari esker, hiru aldiz irten zen Madrilgo zezen plazako ate nagusitik (1977, 1978 eta 1993an), eta Sevillako zezenzaleen begikoa izan zen. 2006an erretiratu zen, Sevillako Maestranzan.\n↑ Antonio LORCA: Muere José María Manzanares, un excelso e irregular artista del toreo Cultura.elpais.com\nMultimedia: Manzanares (José María Dolls Abellán)\nOrriaren azken aldaketa: 15 uztaila 2018, 07:29.


Hurrengo asteburuan txupa beltza jantzi beharko da Oiartzunen : Oarsoaldeko Hitza\nHurrengo asteburuan txupa beltza jantzi beharko da Oiartzunen\nOiartzuarrock jaialdiaren hirugarren ekitaldia egingo dute azaroaren 9an. Herriko tabernetan zazpi taldek joko dute, egun osoan zehar.\nHerriko zazpi tabernatan joko dituzte.\nGaurkoa Gau Beltza baldin bada, hurrengo asteburukoa larunbat beltza izango da. Izan ere, titularrean idatzitako topikoarekin jarraituz, rock eguna izango da azaroaren 9a, Oihartzun Guk eta Ugaldetxoko Eskolek antolatuta.\nOiartzuarrock musika festibalaren hirugarren ekitaldia izango da datorrena (laugarrena, Demoarsorekin elkarlanean antolatutakoa kontuan hartuz gero). Guztira zazpi taldek hartuko dute parte rock jaialdian, plaza eta inguruko tabernetan, eta bazkaria ere antolatu dute. Honakoa izango da egitaraua:\n12:00etan: Beira, Landetxe plazan.\n14:00etan: Bazkaria, Landetxe plazan. Sarrerak Sorgin, Makubi eta Kastro tabernetan daude salgai, bost euroan.\n16:00etan: Bi Bemol, Tolaitan.\n17:00etan: Mil demonios, Sorginen.\n18:00etan: Txilly, Kastron.\n19:00etan: Sindrome Norte, Kabitxon.\n20:00etan: Txiltxoko, Makubin.\n21:00etan: Ex-Pañolak, Miren tabernan.


Starbucks, «ez zarete ongi etorriak» | Bilbo Hiria | BILBOTARRA\nStarbucks, «ez zarete ongi etorriak»\nBilboko Ernaik Starbucks kateak Nafarroa kalean ireki berri duen dendaren kontrako protesta ekintza aldarrikatu du sare sozialetan. Pintura horia jaurtitzearekin batera, «ez zarete ongi etorriak, gazteok Bilbo bizia» leloa marraztu dute atarian.\nNAIZ|15/05/2018 13:59 Updated at:\nStarbucks katearen kontrako ekintza egin dute.\nBilboko Ernaik sare sozialetan zabaldutako Starbucks katearen kontrako ekintzaren aldarrikapenean azaltzen duenez, «ez zarete ongi etorriak prekarietatea baino eskaintzen ez duzuen horiek».\nSalatzen dutenez, «kultura globalizatuaren adierazle nagusi» dira Starbucks moduko multinazionak eta «kapitala gure bizitzen gainetik» jartzen dute.\n«Hau da ustelen erregimenak Bilbon, EAJren eskutik eskaintzen digun hiriaren ardatza» kritikatzen dute.\n«Bilbotarrontzat baino, turistentzat pentsatu eta bideratua dagoen hiria» dela salatzen dute: «Auzoetatik baino, erdigune komertzialetik periferiara eraikitzen den hiria. Gazteon emantzipazioa ahalbidetu baino, utopia bihurtzen duena. Gure bizitza erdigunean kokatu baino, kapitala erdigunean kokatzen duen hiria».\nBilboko Ernaik aldarrikatzen duenez, «antolakuntzaz eta borrokaz jar dezagun gure bizitza kapitalaren aurrean» eta «bota dezagun behera EAJk gidatutako ustelen erregimena eta eraiki dezagun Euskal Herri sozialista eta feminista».\nStarbucks kateak joan den astean ireki zuen saltoki berri bat Bilboko erdigunean dagoen Nafarroa kalean eta sare sozialetan egin duten aldarrikapenean, pintura horia eta margoketak egin dituzte «ez zarete ongi etorriak, gazteok Bilbo bizia» leloarekin.


Ataun Ingurumena - Lege oharra\nHasiera / Ohitura onak sustatzen\nWeb orri honen eta bertan agertzen diren elementu guztien jabetza intelektualaren eskubideak Ataungo Udalak ditu.\nAtaungo Udalak bere buruari aitortzen dio, edozein unean eta aurretiaz ohartarazi gabe, web orrian dagoen informazioa edo haren konfigurazio zein itxuraren aldaketak eta eguneraketak egiteko ahalmena.\nAtaungo Udalak ez du bermatzen, alde batetik, akatsik ez dela izango web orrira sartzerakoan ezta honen edukian ere, eta, beste aldetik, eduki hori behar bezala eguneratuta egongo denik. Dena den, beharrezkoak diren neurriak hartuko ditu akats horiek saihesteko eta, horrela behar izanez gero, ahalik eta azkarren konpondu edo eguneratzeko. Bai web orrirako sarrera, bai bertan dagoen informazioaren erabilera, erabiltzailearen ardurakoak izango dira. Aipatutako informazio erabilerak sor dezakeen ondorio edo kaltearen inguruan, Ataungo Udalak ez du inolako erantzukizunik izango, bere eskumenen erabilera zehatzetan jarraitu behar dituen legezko xedapenak ezartzearen ondorioak diren egintza guztietan izan ezik.\nAtaungo Udalak ez du bere gain hartzen web-ean aipatzen diren hirugarrenekin egindako estekaduren konexio edo edukietatik sor daitekeen inolako erantzukizunik.\nWeb honek duen informazioa baimenik gabe erabiltzeak eta baita ere Ataungo Udalaren jabego intelektual eta industrialaren eskubideetan sorturiko kalte eta galerek, aipatutako administrazioari legez dagozkion egintzak erabiltzeko bidea emango diote eta, horrela badagokio, horren ondorioz diren erantzukizunetara.


Free chat Cochabamba Beste Hiriak. Ausazko arrotz doan txateatu berehala Cochabamba Beste Hiriak tik.\nFree chat Cochabamba Beste Hiriak\nOngi etorri Chatroulette Cochabamba Beste HiriakEdozein lekutan, munduko pertsona aleatory bat konektatzeko. Chatroulette Cochabamba Beste Hiriak dezakezu honako aukeren artean aukeratu:- Guztiak pertsona mota Cochabamba Beste Hiriak doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nCochabamba Beste Hiriak hirien zerrenda:


Donostia izarrez beteko da, Zinemaldiaren 66garren edizioan - Kronika\nDonostia izarrez beteko da, Zinemaldiaren 66garren edizioan\nEl reino izeneko thriller politikoa. Argazkia: Julio Vergne\nHollywoodeko makina bat aktore eta zuzendari ekarriko ditu hirira, Zinemaldiaren aurtengo edizioak.\nHirokazu Kore-eda zuzendariak eta Danny DeVito eta Judi Dench aktoreek jasoko dute Donostia Saria.\nAMAIA GARCIA GONZALEZ\nDonostiako Zinemaldiaren 66. edizioa atzo hasi zen, El amor menos pensado pelikula argentinarrarekin. Aurtengo edizioak Hollywoodeko aktore eta zuzendariz beteko du Donostia. Besteak beste, Ryan Gosling, Lily-Rose Deep edota Bradley Cooper aktoreak egongo dira datozen egunetan Donostiako aretoetan. Horrez gain, Hirokazu Kore-eda zuzendari japoniarrak, Danny DeVito aktore estatubatuarrak eta Judi Dench aktore ingelesak, Donostia saria jasoko dute.\nAurten, Sail Ofizialean ez da egongo euskaraz egindako pelikularik, baina euskal zinemak garrantzia handia izango du, Oreina, Dantza, Margolaria edota Black is beltza pelikulak aurkeztuko direlako. Film hauek, Euskal Zinemaren Irizar Saria jasotzeko aukera izango dute; eta Ramon Agirre aktore donostiarrak Zinemira saria jasoko du, Euskal Zinemaren galan.\nGainera, Donostiako zine aretoak film oso interesgarriz beteko dira, eta mota askotako filmak ikusteko aukera izango da egun hauetan.\nRodrigo Sorogoyen zinegilearen pelikula berriak thrilller politiko bat ekarriko digu Sail Ofizialera. Manuel ustelkeria kasu batean sartuta dago, eta bere alderdi politikoaren babesik gabe geratu da. Protagonista bere egoerari aurre egiten ikusiko dugu filmean. Aktore protagonista Antonio de la Torre da, eta berarekin Barbara Lennie aktorea ere ikusiko dugu. Ez da lehenengo aldia, Sorogoyen Zinemaldiko sail ofizialean dagoena: duela bi urte Que diós nos perdone filma aurkeztu zuen, eta gidoi onenaren saria irabazi zuen.\nIrailak 25, 26, 27 eta 28\nCarlos Vermut zuzendariak, duela lau urte, hitzik gabe utzi zuen Zinemaldiko kritika eta publikoa, Magical Girl lanarekin. Aurten, Quién te cantará aurkeztuko du Sail Ofizialean, eta berriro ere Urrezko Maskorra irabazteko aukera izango du. Oraingoan, Vermutek abeslari baten memoria galtzearen istorioa ekarriko du lehiaketara. Torontoko zinemaldian ere aurkeztu du pelikula, eta kritika oso onak jaso ditu jada. Ikusteke dago 2014 urtean lortutakoa errepikatzeko aukera izango duen Vermutek aurten.\nIrailak 26, 27, 28 eta 29\nAlfonso Cuaron zuzendari mexikarrak Venezian aurkeztu berri du film hau, eta Urrezko Lehoia irabazi du, Mexiko DFko Roma auzoko emakumeen bizitza erakusten duen filmarekin. Perlas sailean ikusiko den film honek, omenaldi bat egin nahi die zuzendari mexikarra zaindu zuten emakumeei. Netflixek ekoiztutako filma da, eta agian, Zinemaldian izango da aukera bakarretarikoa, pantaila handian ikusteko.\nIrailak 22, 23 eta 24\nZinemira saila ireki zuen atzo, Ana Schulz zuzendariaren dokumentalak. Juan Gutierrez, Schulzen aita, ETAren eta Espainiar gobernuaren arteko bitartekaria izan zen 80 eta 90eko hamarkadetan. Garai horietan, lagun on bat egin zuen, Roberto Flórez. Juanek ez zekiena zen, Roberto CNIko kide bat zela, eta urte batzuen ostean, traizio handi bat egingo ziola Robertok Juani. Traizio horrek eragindakoaz eta euskal gatazkaz hausnartuko du Ana Schulzek, bere gurasoekin. Horrez gain, prozesu zinematografikoaren garrantzia erakusten du zuzendariak, bere lehen lan luzean.\nIrailak 25, 26 eta 27\nZuzendari Berrien sailean aurkeztuko du Koldo Almandoz zuzendari donostiarrak, bere azken pelikula. Aurreko urteetan, bere azken lanak aurkeztu ditu Zinemaldian: 2017 urtean Plagan laburmetraia aurkeztu zuen, eta 2016an Sipo Phantasma luzemetraia. Oreina pelikulak Khalilen egunerokora gerturatuko gaitu. Khalil periferian bizi den gazte bat da, eta ahal duen bezala bizi da, ibaiaren ertzean agure batekin. Padura eta mareak ezinbestekoak izango dira maitasun, desamodio, laguntasun eta mendeku istorio honetan.\nParaguaytik dator, Horizontes Latinos saila zabaldu duen pelikula. Marcelo Martinessi zuzendariaren lana Paraguayko akademiak aukeratu du, Oscar sarietan atzerriko hizkuntzan egindako pelikularen sarian hautagai izan dadin. Gainera, Sebastiane Latino saria jaso zuen atzo, Chela eta Chiquitaren istorioa kontatzen duen pelikulak. Bi emakumeak ez daude bere bizitzako momentu onenean. Chiquita iruzur egiteagatik salatu dute, eta Chelak bere bizitza erosoa utzi behar du taxista moduan lan egiteko. Beraien arteko erlazioa ikusiko da film honetan, eta Paraguayko errealitatera gerturatzeko aukera izango dugu.\nIrailak 23, 24, 25 eta 26\nAurtengo Donostia Saria jasoko dutenen artean dago, Hirokazu Kore-eda zuzendari japoniarra. Bere lana ia urtero ikusi daiteke Zinemaldian, eta horregatik jasoko du saria. Bere azken lanak, Urrezko Palma irabazi zuen Canneseko jaialdian. Bihar, Donostia Saria jaso ostean, filma ikusteko aukera egongo da, eta baita datozen egunetan ere. Irailaren 16an, filmeko protagonista bat zendu zen. Kirin Kiki aktoreak hainbat pelikula egin ditu Kore-edarekin, eta 75 urterekin kantzerraren ondorioz hil da. Beraz, pelikula hau ikusteko hainbat arrazoi daude.


Fatxadak - Arcos21\nFatxadak\tadmin\t2016-11-21T10:24:31+00:00\nEraikinen fatxadak aldian behin zaharberritzeko premia izaten dute\nOrain dela urte gutxi arte erabili den konponbidea, zementu morteroz prestatutako zarpiatze berria jartzea izan da. Ondoren hauek pintautak izaten ziren edo monocapa izeneko amaiera ematen zioten. Gaur egun beste sistema mota batzuk ari dira ordezkatzen, hain zuzen ere isolamendu termikoa dutenak.\n“Monokapa “ zarpiatzea\nEraikina kanpo isolamendu termikoz estaltzea du helburu KIT sistemak, horrela zubi termikoak saihestu egiten dira.\nSistema honekin energía optimizatu egiten da eta berogailuetan %40-ko aurrezpena izatera heldu daiteke, hori dela eta hilabeteroko aurrezpena nabaria da.\n50 urteko bizi iraupena dauka.\nFatxada aireztatuak merkatuan dauden sistemarik osoena da. Barne orri batez, isolamendu geruza batez eta kanpo orri batez osaturik dago.\nZaharberritutako eraikinetatik, estetikoiki itxura garrantzitsuena daukaten fatxadak dira.\nHasiera bateko inbertsio baxuena daukan ebazpena da.\nIsolamendu termiko aldetik ez du hobekuntzarik suposatzen.\n10 urteko bizi iraupena duenez, fatxada sarri pintatu behar da eta beraz, mantenimendua maiztasun handiagoarekin egin.\nMota guztietako lanak burutzen ditugu.\nPitzadura konponketak, efloreszentziak, askatzeak, tonalitate aldaketak, osagai arkitektonikoen berreraikitzeak.\nBalkoien solairuaren aurrealdeen eta barandilen berrizahartzeak.\nTerrazen inpermeabilizazioak eta hezetasunaren kontrako tratamentuak.\nBeira eta arotzeria aldaketak.\nGuk egindako lanetako batzuk.\nGure bezeroei gaur egun dauden diru laguntzei buruzko informazio guztia eskaintzen zaie,\nHorrez gain, komunitateak laguntzak eskatzeko, finatziazioetarako eta zerga salbuezpenerako bitartekari aritzen gara. Energia arloan zerikusia duten zaharberritzetan %30-eko diru laguntzak jaso daitezke komunitate mailan. Horrek esan nahi du hasiera bateko inbertsioa murriztu egiten dela.


Jendaurreko euskarazko komunikazioaz uda ikastaroa [KRONIKA] | Soziolinguistika Klusterra\nHome » Jendaurreko euskarazko komunikazioaz uda ikastaroa [KRONIKA]\nWed, 2018-07-11 16:59\nLehenik eta behin, Beatriz Zabalondo, EHUko ikerlari eta proiektuaren zuzendariak Jendaurrean Erabilin orain arte egindako ibilbidea azaldu du. Eralan proiektuak emandako zenbait haritik tirata eta ikerketa-ekintza metodologian oinarrituz sortu zela zehaztu du, besteak beste. Proiektuaren baitan praktika komunitate bat sortu dela argitu du Zabalondok, eta komunitatean parte hartzen duten entitateek nola lan egiten duten, nola partekatzen dituzten ikuspegiak, zein gaien inguruko formakuntza jorratzen den eta gaur egun proiektua zertan den ezagutzeko aukera eman du aurkezpenak.\nBigarren saioan Eduardo Apodakaren txanda izan da. Jendaurrean Erabili, Euskaraldia eta azken urteetako bertako zein nazioarteko beste hainbat proiektuetatik abiatuz egindako hausnarketa plazaratu du EHUko ikerlariak. Politikaren paradigmatik gobernantza paradigmara aldaketa emana dela azaldu du. Gobernantza neoliberalak zein ezaugarri dituen xehetu ostean, 90eko hamarkadatik aurrera gobernantza eredu berri baten agerpenaz ohartarazi du. Gobernantza komunitarioa izeneko eredu honek hizkuntzaren biziberritzearen esparruko hainbat elementu eta hainbat ekimen ulertzeko balio duela defendatu du Apodakak. Boterea banatzeko (sakabanatzeko) eredua dela adierazi du; norbanakoen eta taldeen parte hartzeko egiturak ditu oinarrian; eragileen arteko elkarrekintzaren ondorio da gobernantza hori eta gobernuek egitura hauetan parte hartzen dutenen trebatzaile funtzioa beteko lukete. Gobernantza komunitarioranzko joerak ikusten dituela ebatzi du irakasleak.\nKokapenerako lehen bi saioen ostean, erakunde zehatz baten praktikari eskaini zaio hirugarrena. Ruth Perez de Anucita komunikazio arduradunak Donostia Zinemaldiaren errealitate linguistikoa xehetu du. Ibilbide historikoa errepasatzetik hasi da; Zinemaldiaren bolumena eta eragina hobeto ulertzeko hainbat datu emanez eta beste hainbat erakunderekin alderagarriak izan daitezkeen hainbat erabilera-esparrutan nola jokatzen duten azalduz. Euskara, gaztelania eta ingelesa dira Donostia Zinemaldiaren hizkuntza ofizialak eta ohiko egoera eta euskarrietan nola aplikatzen dituzten errepasatu du Perez de Anucitak. Ohiko egoera horiez gain, nazioarteko zinema jaialdi honek bereizgarritzat dituen egoerei eskaini die hurrengo tartea: gala eta prentsaurreko eleanitzak, filmen azpitituluak, sare sozialak… Amaitzeko Zinemaldiaren irudi korporatibo berriaz hizkuntzei dagozkien erabakiak hartzeko unean kontuan hartutako faktoreen berri eman du.\nArratsaldean Asier Basurto Soziolinguistika Klusterreko kideak gidatu du mahai ingurua eta Jendaurrean Erabili proiektutik eratorritako Gipuzkoa Berdinago ekimenaren inguruan jardun dute parte hartzaileek. Mikel Irizar Gipuzkoako Foru Aldundiko Hizkuntza Berdintasunerako zuzendari ohiak ekimenaren jatorriaz eta 2017ko azaroan sinatutako adierazpenaren garrantziaz jardun du, besteak beste. Joseba Imazek Gipuzkoako Foru Aldundiaren komunikazio bulegoaren ikuspegitik hitz egin du eta erakundeak ekimenean hartutako lidergoa eguneroko praktikan iraunkor bihurtu beharra azpimarratu du. Ariana Barrena eta Javier Marcosek Kaiku eta Mondragon Korporazioaren komunikazio arduradun direnaren ikuspegitik kontatu dute Gipuzkoa Berdinagoko esperientzia. Ekimenaren funtzionamendua eta bertan parte hartzeak beren erakunde barrura begira egiten duen ekarpena nabarmendu dituzte.\nIkastaroaren bigarren egunari euskararen erabilerak Athleticen duen tokia ezagutuz eman zaio hasiera. Patxi Xabier Fernandez prentsa-arduradunak barne- eta kanpo- komunikaziorako dituzten irizpideak azaldu ditu eta euskararen erabilera landu eta handitzeko baliatzen dituzten lanabesak aurkeztu ditu. Prentsaurrekoen gaiari eskaini dio hitzaldiaren zati bat eta azken urteetako komunikazio ohituren aldaketen izan duten eraginaz jardun du. Sare sozialei ere arreta berezia eskaini zaie eta arrakasta handikoa den Athleticen eredua zertan datzan jakiteko aukera izan da.\nAtsedenaldiaren ostean, komunikazio-harremanaren beste toki batean kokatu da hizlaria. Arritxu Iribar kazetariak Euskadi Irratiko esatari gisako ibilbidean hizkuntzen inguruan ezagutu izan dituen formulak, zailtasunak, anekdotak eta, azken finean, bizipenak kontatu ditu. Gaur egungo egoera duela urte batzuetako baino hobea dela adierazi du. Baina era berean, entzule edo hartzailearentzat hauteman ezinak diren arazo eta zailtasunak badaudela eta zeintzuk diren ere kontatu du. Kirolari eta kirol-taldeen artean euskararen erabilera handitzeari begira jarrera ezberdinak egonda ere, aurrera-pausoak egitekon potentziala badagoela uste du Iribarrek. Hedabideetako profesionalen eta hartzaileen artean azken bizpahiru urteetan euskararen erabilera sustatu eta eskatzeko beharrezko arreta erlaxatu denaren sentsazioa ere transmititu zuen Euskadi Irratiko esatariak. Guzti honetan EITB taldeak duen funtsezko papera azpimarratu eta hizkuntzen inguruko barne-lanketaz ere jardun du.\nHedabideen arlotik heldu da hurrengo ekarpena ere. Iñaki Sotok Gara taldearen ikuspegitik jardun du. Euskal Herriko gaur egungo testuinguru sozial, politiko eta soziolinguistikoaren hainbat ezaugarri errepasatu ditu eta, horrez gain, hedabideetan bizi dituzten baldintzak ere deskribatu ditu. Euskal hedabide sistemaren azterketa propio bat eginez, gauza asko birplanteatu beharra azaleratu du; hizkuntza politika, kultur industriak eta hedabideen sistema barnebiltzen dituen eztabaida zintzo baten beharra jarri du mahai gainean. EITBren inguruan eta administrazio publikoaren paperaren inguruan eztabaida da, bereziki Gara taldeko hedabideen bilakaeraren kontakizuna entzun ahal izan da hitzaldian eta baita aurrera begira begitantzen zaizkien erronken zerrenda ere. Horien artean, esaterako, gai bakoitzaren inguruko edukiak hizkuntza batean edo bestean komunikatzeak izan dezakeen eragina estrategikoki baliatzearena.\nIkastaroa Jendaurrean Erabili praktika komunitatean parte hartzen duten zenbait entitatetako pertsonen arteko mahai-inguruarekin amaitu da. Klusterreko Uxoa Anduagak gidatu duen saioan Getxoko Udala, ELA sindikatua, Guggenheim Bilbao Museoa eta Euskal Herriko Unibertsitatearen izenean proiektuan parte hartzen duten pertsonak izan dira. 2018an planteatutako lan-ildoak azaldu dituzte eta orain arte emandako urratsen gaineko euren ikuspegia agertu. Urte hasieran erakunde bakoitzak barne-mailan finkatutako erronkak aletu dituzte, zertan diharduten erakusteko. Gainera, hedabideek beren komunikazio publikoa nola baldintzatzen duten eztabaidatzeari tartea eskaini zaio. Horretaz aparte, erakundeen artean bakoitzaren errealitatea eta praktikak zuzenean ezagutzeko bisitak egiten ari dira; esperientzia hauetan hasi direnen iritziz probetxugarria eta aberasgarria da bisiten lan-ildoa.\nIkastaroak orokorrean ikuspegia zabaldu eta eztabaidak mahai-gainean jartzeko balio izan du. Jendaurrean Erabili proiektuak bere bidea jarraituko du eta gai hauen inguruko lanketa etengabea izango da. Ikastaroko hitzaldi guztien bideoak eta hizlariek erabilitako aurkezpenak publikoki eskuragarri jarriko dira, gainera.\nArgazkiak: Soziolinguistika Klusterra eta Gara\nANIZTASUNAREN EDERTASUNA, INOR IZORRATZEKO ASMO BARIK (Naiz)\n@Athletic_eus, jarraitzaile gehien dituen euskarazko Twitter kontua (Naiz)\nIñaki Soto: «Hace falta un debate sincero sobre el euskara» (Naiz)


Juan Jose Etxeberria - Wikipedia, entziklopedia askea.\nDonostia, 1935eko urriaren 23a (84 urte)\nIgnacio María Echeberría Monteberría\nJuan Jose Etxeberria Monteberria (Donostia, Gipuzkoa, 1935eko urriaren 23a) gipuzkoar ikertzailea eta ekonomista da.\nDeustuko Unibertsitate Komertzialean lizentziatua Ekonomian. Zuzenbide lizentziatura ere eskuratu zuen Deustuko eta Valladolideko Unibertsitateetan. Elgoibarko Makina-Erreminten Elkargoko zuzendaria (1960-1961), Banco de Bilbao banketxeko zerbitzu-zuzendaria eta azpikontulari nagusia (1961-1969), Bilboko Banku Industrialeko zuzendari nagusia (1969-1975), Bankoako kontseilariordea eta lehendakaria (1975-1988), Donostiako Aurrezki Kutxa Munizipaleko lehendakaria (1988-1990), Kutxako Txandakako lehendakari (1991) eta Donostiako Orfeoiaren lehendakaria (1984-1990).\nGaur egun Luzaro erakundeko lehendakaria da (1992), Bankoako lehendakariordea (1997), ESTEko MBAren zuzendaria, Deustuko Unibertsitatearen Donostiako campusean (1994) eta enpresen estrategian aholkulari. Eusko Ikaskuntzako diruzain izan zen 1978tik 1991ra.\nOrriaren azken aldaketa: 23 urria 2019, 18:47.


Azken urtean gurekin erosi zuen 4.868 familiatako bakoitzaren batez besteko aurrezpena -36.868€-koa izan zen, -%20(e)koa merkatuko prezioarekin aldertuz. Zure etxebizitza gure laguntzarik gabe bilatzen baduzu, zure kontura ikus ditzakezun 10 edo 12 etxebizitzen arteko hoberena eraokiko duzu. Gurekin bilatzen baduzu, merkatuan dauden 200 edo 300 etxebizitzen arteko hoberena erosiko duzu. Ez zaitez arriskatu 3.B etxebizitza ehun mila eurorengatik erosten, 2.A hirurogeita bost mila eurorengatik salgai dagoela jakin gabe. Guk badakigu!\n230.040 erosle ditugu erregistraturik gure sistema informatikoetan Espainia osoan. Zure etxebizitzaren salmenta gure esku jartzean, sistemak alerta bat bidaliko die zurea bezalako etxebizitzarengatik galdetu zuten guztiei, eta salmentarako aukerak berehala sortuko dira. Salmenta ohiko higiezin agentzia bati agintzen badiozu, publizitatea eman eta "etorkizunean" erosle bat heldu arte itxaron beharkod uzu. Guk dagoeneko badugu erosle hori!!!


Mugikortasun Planeko ekintzak azaltzeko bilera informatibo irekiak antolatu ditu Udalak — Oñatiko udala\nMugikortasun Planeko ekintzak azaltzeko bilera informatibo irekiak antolatu ditu Udalak\nOstegunean merkatariekin egin zen eta bihar eta datorren astelehenean herritarrei zuzendutakoak programatu dira\nHiri-Mugikortasun Iraunkorrerako Plangintza gauzatuz urrats garrantzitsuak emango dira datozen egun eta asteetan. Ostiralean, Herribusa martxan jarriko da eta Atzeko Kaleko lanak amaitu bezain pronto, errotazioko aparkaleku sistema eta oinezkoen zonaldeen zabalpena ere indarrean sartuko dira. Horrek, herritarren egunerokoan eragina izango duela jakinik, bilera informatibo irekiak antolatu ditu Udalak. Lehenengoa, eta merkatari eta ostalariei propio zuzendutakoa, pasa den ostegunean egin zen Kultur Etxean. Gutun bidez zabaldu zitzaien gonbidapenari erantzunez, 35-40ren bat lagun bildu ziren. Udal ordezkariek, Mugikortasun Planaren baitan gauzatu asmo diren hurrengo egitasmoen berri eman zieten, orain arte egin diren ekintzak ere aipatu ziren eta sektoreko profesionalek azaldutako kezka eta zalantzak argitzearekin batera, beren iradokizun eta ekarpenak ere jaso zituzten.\nHurrengo asteetan gauzatuko diren ekintzen artean, garrantzitsuenak esan bezala, hiru zutabe nagusitan biltzen dira: garraio publikoa eta Ugarkalde eta Kasablanka elkar lortuko dituen Herribusa; errotazioko aparkalekuen sistema eta erdiguneko kaleen peatonalizazioa eta zamaketa lanetarako nahiz mugatutako kaleetara sartzeko neurri berriak. Erdiguneko kaleetara sartzeko kontrol neurri zorrotzagoak hartuko ditu Udalak eta horrek, zuzenean eragingo die inguruko merkatari eta ostalariei. Gai horren inguruan egon zen eztabaidarik handiena osteguneko bileran. Zenbait proposamen ere egin zituzten eta udal arduradunak guztiak aztertzekotan geratu ziren.\nBaina datozen asteetan gauzatuko diren aldaketek herritarroi eragingo digutela jakinik, herritarrei orokorrean zuzendutako beste bi bilera ireki antolatu dira: lehenengoa bihar bertan eta bigarrena, datorren astelehenean. Ordutegia muga izan ez dadin, biharko bilera 10.30tan jarri da, Kultur Etxean, urriaren 17koa berriz, arratsaldez egingo da: 18.30tan eta udaletxeko areto nagusian. Helburua, esan bezala, 2014an egin zen Hiri Mugikortasun Iraunkorrerako Plana gauzatzen jarraituz martxan jarriko diren hurrengo ekintzen berri eman eta bide batez, herritarren ekarpenak jasotzea da. Bilera informatiboak irekiak dira eta bertara, herritar guztiak gonbidatzen dira.


Bizitzaren sentimendu tragikoa – Gizapedia\nBizitzaren sentimendu tragikoa\nBizitzaren sentimendu tragikoa Miguel de Unanumo filosofoak (1864-1936) Del sentimiento trágico de la vida lanean plazaratzen duen konklusioetako bat da. Haren arabera, gizakia animaliengandik hainbat ezaugarriengantik bereizten da, baina haietan nagusia kontzientzia dela esan daiteke. Kontzientzia horren ondorioz, gizakia zatiturik dago: alde batetik gizakia borondatea, sentimendua eta bizinahia da, irrazionala den guztia alegia; bestetik, gizakiak ezagutzarako dago egina da, arrazoia duen animalia bakarra da. Unamunoren arabera, kontzientziaren bi atal horiek, fedea eta arrazoia finean, aurkakoak dira guztiz, bizitza bi korronte horien arteko borroka da, eta horrek gizakiarengan etsipena, sentimendu tragiko bat alegia eragiten du. Adibidez, gizakiak bizi egin nahi du, hilezkorra nahi luke izan, baino arrazoiak esaten dio hil egingo dela egun batean. Sentimendu tragiko horri egiteko, Jainkoa sortzen du gizakiak, baino Jainkoa fikzio hutsa denez, ezin du ihes egin etsipen horretatik. Fedea eta arrazoia bateratzeko, Jainkoaren existentzia frogatzen saiatzen da, baina finean alperrik da, Jainkoa arrazoitik kanpo dagoelako. Dena den, finean Unamunok arrazionalismoa defendatuko du, sentimendu tragiko hori saihestezina den arren. Aldi berean, sentimendu horren ideia hori pertsona indibidualrengandik herrietara ere zabaltzen du, herriek ere sentimendu tragiko hori bizi dutela baieztatuz, eta haien izaera determinatuz.


Migratzaileak Irunen eta Baionan - Argazki Bildumak - Berria\nMigratzaileak Irunen eta Baionan\nIrunen pilatzen ari dira muga igaro nahi duten migratzaileak eta Frantziako Poliziak Lapurditik itzularazitakoak. 150 herritar inguruk harrera sarea osatu dute; erakundeen hutsunea betetzen ari direla salatu dute. Baionan, aterpe bat ireki dute herriko etxearen laguntzarekin. / 2018-11-01\nHotzetik babestu ezinda\nBi migratzaile, astelehen gauean, Irungo udaletxeko arkupeetan.\nUdaletxearen aurrean egoten dira egunez migratzaileak, sareko kideekin.\nNegurako jantziak ematen dizkiete harrera sareko kideek iheslariei.\nBi gazte, muga zehazkatzen.\nAurrera egiteko bidearen bila\nGazte bat Irun eta Hendaiako mapa bati begira, oharrak hartzen.\nMigratzaile bat, astelehen gauean, euri azpian Irungo udaletxeko arkupeetara iristen. 22:00etatik aurrera ez diete aterpetxeetan sartzen uzten.\nEuritik eta hotzetik babesteko, Irungo harrera sareak udaletxeko arkupeetara mugitu zuen igandean bere harrera gunean; astelehenean, udaletxeko jarduera martxan jartzearekin batera, bertatik bota zituzten.\nBi migratzaile, igandean, Irunen, edari beroak hartzen. Hotza, euria eta haizea izan da asteburuan, eta egunean zehar udaletxeko arkupeetan hartu behar izan dute babes.\nBi gazte, Irundik Hendaiara igarotzeko bide egokienaren bila, mapa aztertzen.\nIrundik Hendaiara gurutzatzeko saiakeran ari den gazteetako bat, Irungo plazan.\nEtxegarai, inplikatzen hasita\nJean-Rene Etxegarai Baionako auzapezari inplikazioa eskatzen zioten gizarte eragileek. Migratzaileak biltzen diren plazara agertzen hasi zen, eta "erantzun humanitarioa" beharrezkoa dela adierazi du.\nHerritarrek harrera sareak eratu dituzte Baionan, migratzaileei oinarrizko laguntza emateko.\nAtsedenerako tarte bat\nHelmuga duten herrialderako bidean, atsedenerako tarte bat har dezakete migratzaileek Baionan ireki duten harrerarako zentroan. Gehienez, bi gau igaro ditzakete.\nAsteartean ireki zuten atseden hartzeko lokala Baionan, herriko etxearen laguntzarekin. Atherbeak kudeatzen du.\nFrantziako hirietara bidaiatzeko autobusak hartzeko, Euskaldunen plazan egoten ziren migratzaileak, gau eta egun. Geltokia Lesseps kaira aldatu dute. Gertu dago migratzaileentzako egonleku berria.\nBaiona erdigunean zain\nEgunero, 80-100 iheslari igarotzen dira Baionatik, Frantziako hirietarako edo Europako beste herrialde baterako bidaian.


Altzoko Handiaren erraldoikide irlandarraren hezurrak eztabaidagai | Bizigiro | Berria\nAltzoko Handiaren erraldoikide irlandarraren hezurrak eztabaidagai\nCharles Byrne erraldoiaren hezurdura Londresko museo batean daukate, hark hil aurretik esan arren bere gorpua itsasora botatzeko.\nElizabeth Windsor Ingalaterrako erregina, Byrne erraldoiaren hezurrak ikusten, 1962.urtean. PA Tamaina handiagoan ikusi\n2020ko urriak 16 12:27\nMigel Joakin Eleizegi Altzoko Handia-k ez zuen inoiz ezagutu Charles Byrne, euskalduna jaio baino 35 urte lehenago hil baitzen hura. Baina, agian, eramango zuten haren hezurdura ikustera, Londresen egon zenean, Aitor Arregi eta Jon Garañoren filmean halakorik kontatzen ez badute ere. Izan ere, biak kideak ziren erraldoitasunean.\nByrne Irlandan jaio zen, 1761. urtean, Derryko herrixka batean. Altzoko Handiak bezala, akromegalia gaitza zuen, eta horrek 2,31 metroraino haztea eraman zuen, hau da, euskaldunak baino hamar zentimetro gutxiago.\nByrne, 'Erraldoi Irlandarra', 1784ko grabatu batean.\nBien bizitzek antz handia daukate. Byrnek ere hirira joatea erabaki zuen gaztetan, 21 urte zituela, bere gorpuzkera erakutsiz dirua ateratzera. Lehenbizi Eskozian ibili zen, eta arrakasta handia lortu zuen. Ondoren, Londresera joan zen, eta orduko londrestarrak harritu zituen. Erraldoi Irlandarra ezizena eman zioten han.\nBaina gaitzak eragindako minek zurrutera eraman zuten, eta 22 urte baino ez zituela hil zen. Hil aurretik, ordea, bere gorpua erostea eskaini zion John Hunter anatomista eta zirujau eskoziarrak. Orduko modari jarraikiz, espezimen bitxiak biltzeko zaletasuna zuen Hunterrek. Erraldoiak bazekien, ordea, zirujauak bere gorpua zabalduko zuela aztertzeko, eta litekeena zela gero ikusgai jartzea. Orduan exekutaturiko kriminalen gorpuekin egiten zuten hori, zientziarako, eta erraldoiak ez zuen horien patu bera izan nahi. Gainera, hil ondoren ere ikuskizun izaten jarraitzeko arriskua saihestu nahi izan zuen. Horregatik, hil aurretik tratua egin zuen lagunekin: bere gorpua berunezko zerraldo batean sartu behar zuten, eta itsasora bota.\n1783. urtean hil zen erraldoia. Hunterrek kostarako bidean harrapatu zuen zerraldoa. Garraiolariak erosi zituen, hainbaten arabera, eta gorpua bereganatu zuen.\nGorpua egosi, eta, haragia kenduta, hezurrak atera zituen anatomistak, ezkutuan. Lau urteren buruan, bere bilduma pribatuan jarri zuen ikusgai. Geroztik, bi mendez egon da Londresko Zirujauen Elkargoko museoan.\nAzken urteotan, ordea, ahots asko altxatu dira, erraldoiaren nahia betetzeko eskatzeko.\n2011. urtean, bioetikan aditu batek eta abokatu batek esan zioten museoari hezurdura kentzeko, erraldoiaren DNA hartuta zegoelako, eta hura aski zela ikertzen jarraitzeko. Baina museoak hezurdura erakusten jarraitzea erabaki zuen.\nLau urte geroago, Derryko (Ipar Irlanda) orduko alkate Martin Reillyk museoko zuzendaritzari eskatu zion Byrneren azken gogoa aintzat hartzeko.\nErraldoi Irlandarraren hezurrak ikusgai, beste hainbat bitxikeriaren artean, Londresko Zirujauen Elkargoko museoan. PAUL DEAN\nAzkena Hilary Mantel idazlea izan da. Erraldoiaren inguruko nobela biografikoa idatzita du. Londresko The Guardian egunkariari bidalitako mezu batean, «bada garaia Charles etxera itzultzeko» idatzi du. Zientziak hezurretatik behar zuen guztia ikasi duela, eta orain «zintzo jokatzekoa hari atseden ematea» dela gaineratu du. Baina Mantelek ez du nahi erraldoiaren hezurrak itsasora botatzea. Uste duenez, erraldoiak plan hori egin zuen Hunterren atzaparretatik ihes egiteko. Horregatik, hezurrak Irlandan lurperatzea proposatu du.\nMuseoa itxita egon da 2016. urtetik, eta 2022an da berriz zabaltzekoa. Itxialdia Byrneren gorpuarekin zer egin pentsatzeko erabiliko zutela esan zuen museoko zuzendaritzak.\nErraldoiaren DNA aztertuta, gaitza eragiten duen mutazio bat topatu dute, eta hori Irlandan familia askotan daukatela ondorioztatu dute ikertzaileek.\nAurtengo abuztuan, irlandarraren erraldoikide euskaldun Eleizegiren hezurrak aurkitu ditu Aranzadi zientzia elkarteak Altzoazpiko (Gipuzkoa) hilerriko hezurtegian. Eskeletoaren hezur gehienak topatu dituzte. 1861. urtean hil zen Altzoko Handia, eta gorpua Altzoazpiko hilerrian lurperatu zuten, baina urte luzez uste izan zen haren hezurrak lapurtu egin zituztela. Aranzadik baieztatu du hilerrian bertan zeudela. Oraindik ez dute esan zer egingo duten hezurrekin.


'Txoministak' web telesaila estreinatuko dute hilaren 4an | Bizigiro | Berria\n'Txoministak' web telesaila estreinatuko dute hilaren 4an\nZortzi atal izango ditu lehen denboraldiak. Eñaut Gantxegi, Edurne Azkarate, Jon Ander Alonso eta Naroa Mikelarena dira aktoreak\nTxoministak euskarazko web-telesailaren lantaldea. HIRU DAMATXO\nEuskal Herria behin betiko askatuko duen alderdi politikoak plaza publikora egingo du jauzi egun gutxi barru: Txoministak. Horra alderdi berriaren izena. Horra euskarazko web telesail berri baten izena. Datorren asteazkenean estreinatuko dute, Interneten. Zortzi atalez osatuko da telesaila, bakoitza hamar minutu ingurukoa. Ari da sarean ikusmina pizten. Euskarazko fikzioaren panorama urrian beste saialdi bat izango da —Deus ez da perfektua da egun egiten den beste euskarazko web telesaila, Lekunberrin (Nafarroa) grabatzen dutena—.\nTxoministak telesailaren atzean, Hiru Damatxo kooperatiba dago, komunikazio zerbitzuak eskaintzen dituen ideien faktoria. Unai Gaztelumendi, Kepa Matxain eta Lander Arretxea dira kooperatibako kideak. Nabarmendu dute hamalau lagunek osatutako lantalde batek egin duela telesaila, «hutsetik», eta ez dela izan Hiru Damatxok eta beste batzuen laguntzarekin egin duten zerbait. Aktore lanetan aritu dira Naroa Mikelarena, Jon Ander Alonso, Edurne Azkarate eta Eñaut Gantxegi. Gidoiez, atrezzoaz, kamerez, muntaketaz, produkzioaz eta beste lanez arduratu dira Eneritz Arzallus, Peru Isasi, Beñat Iturriotz, Ane Lusarreta, Mikel Fernandez, Mikel Roman eta Laida Zabala, lehen aipatutako Gaztelumendi, Matxain eta Arretxearekin batera.\nHiru Damatxori forma eman aurretik ere bazuten web telesail bat egiteko ideia. «Askotan salatu izan dugu hutsune handia dagoela alor horretan, eta, gure baliabideak mugatuak direla jakinda ere, bagenuen geure burua erronka horren aurrean jartzeko gogoa», azaldu du Lander Arretxeak.\nTramen inguruan ez dute gehiegi aurreratu. Lehenengo ataletan, alderdi politikoari forma emango dioten erabakiak hartu beharko dituzte pertsonaia protagonistek: liderra zein izango den, komunikazioari nola helduko dioten... «Balioko du, aldi berean, protagonisten izaera eta keriak ezagutzeko», iragarri du Larretxeak.\nJorratuko duten umoreari dagokionez, Hiru Damatxoko kideek nabarmendu dute gagetan fokoa jarri beharrean «ironia tonu fin konstante» bati eusten saiatuko direla atal guztietan. Alderdi politikoaren aldarri nagusia 8ak1 izango da, eta horrek lotura izango du atal kopuruarekin: zortzi.\nTelesaila baliatuz, ataletatik kanpo zabaltzeko edukia ere prestatu dute: bideo laburrak, osagarriak...\n'Gure bazka'-ren oihartzuna\nHiru Damatxoren Gure bazka elkarrizketa tarteak oihartzun handia izan zuen, joan den udazkenean. Ikus-entzunezkoen Argia saria ere jaso zuen, urtarrilean. «Espero ez genuen harrera izan zuen, baina egia da oso bestelako edukia dela orain sortu duguna», esan du Arretxeak. «Euskarazko ikus-entzunezko fikzioaren mundua oso da urria, eta guk, gure txikian, gure alea jarri nahi izan dugu, eduki masibo bat sortzeko pretentsiorik gabe». Saiatuko dira lantaldeko kideak produktua «ahal beste tokitan» zabaltzen. Oinarrizko gastuak ordaintzeko babesleak lortu dituzten arren, Arretxeak aitortu du zaila dela horrelako proiektu bati egonkortasuna ematea. «Dena dela, lantalde ederra osatu dugu, eta, tartean zatiketarik ez badago, nahiko genuke modu batera edo bestera hasitako bide honi batera jarraitzea», dio Hiru Damatxoko kideak. Ezagunak dira Euskal Herrian alderdietako zatiketak, baina koalizioak ere izaten dira.\nTelesail bat egiteko atzean dagoen lana «sekulakoa» dela ikusi dute kooperatibako kideek. «Baina gauza bat da baliabide ezin mugatuagoekin web telesail bat egiten duenari eska diezaiokeguna, eta beste bat telebista publiko bati exijitu behar geniokeena. Alde horretatik, ETBko fikzioak kualitatiboki ez du ematen behar lukeen maila».


Bilboko Udaltzaingoak 176 urte bete ditu - Deia\ndeia.eus 09.11.2020 | 13:24\nBilboko Udalak omenaldi bat egin dio Udaltzaingoari bere 176. urteurrenean. Bilboko Udala\nBilboko Udalak omenaldi bat egin dio Udaltzaingoari bere 176. urteurrenean.\nBILBO. 176 urte pasa dira 1844. urtean Bilboko Udaltzaingoa sortu zenetik. Denbora luze honetan erabat aldatu egin da erakundea, baina denbora berrietara egokitu jakin izan da.\nBilboko Udaltzaingoak 176 urte bete ditu igandean eta horregatik, Juan Mari Aburto Bilboko Alkateak eta udal taldeetako bozeramaileek harrera egin diete Udaltzaingoko agintariei, Amaia Arregi Herritarren Segurtasun saileko zinegotzi ordezkariarekin eta Adolfo Alustiza Udaltzaingoko zuzendariarekin batera.\nEkintza xumea izan da Udaltzaingoaren sorrera gogoratzeko; hain zuzen ere, 1844ko azaroaren 8an sortu zen, Federico Victoria de Lecea alkate zela. Hasieran hamabi agente eskas zituen; gaur egun, 176 urte geroago, 812 gizonek eta emakumek osatzen dute kidegoa.\nTestuinguru horretan, ezinbestekoa da polizia komunitarioa izatea, herritarrengandik hurbil dagoena eta herritarren arazoak eta kezkak ezagutzen dituena. Bilboko Udaltzaingoa dagoeneko ari da bide hori egiten, eta, urtea amaitu baino lehen, Itunean bertan jasotzen diren hamalau auzo-tailerrak sortzen lagundu du. Foroak frogatzen ari dira herritarrek zuzenean parte hartzeko konfiantzazko guneak sortzea funtsezkoa dela uriko auzoetako segurtasuna planifikatzeko eta auzoetan sortzen diren gatazkak konpontzeko.


Arrain urdin - Vikidia\nAtuna, arrain urdina da.\nArrain urdinak gorputzean duten gantz edo koipe kopurua beren pisu osoaren %5etik gora dutenak dira. Kopuru horretara iristen ez direnei arrain zuriak deitzen zaie.\nTalde bateko eta besteko arrainik ezagunenak honako hauek dira:\nArrain urdinak: antxoa, atuna, barbarina, berdela, ezpata-arraina, hegaluzea, izokina, sardina, sardinzarra eta txitxarroa.\nArrain zuriak: bakailaoa, erreboiloa, krabarroka, legatza eta mihi arraina.\nArrain urdinak eta zuriak begi hutsez bereizteko modurik onena eta errazena haien isatsak konparatzea izaten da. Izan ere, arrain urdinen isatsak gezi formakoak dira, eta arrain zurien isatsak, aldiz, zuzenak edo haizemaile formakoak dira.\nBalio nutrizionala[aldatu | aldatu iturburu kodea]\nArrain urdin eta zurien arteko bereizketa haien balio nutrizionaletan oinarriturik dago. Eta, nutrizio alorreko adituek bereziki gomendatzen dute arrain urdina jatea, arrain horien nutrizio-propietateengatik eta, batez ere, bihotzeko eta zirkulazio-aparatuko arazoak edo gaixotasun dituzten pertsonentzat. Hori hala da, arrain urdinak duen gantz edo koipe hori berezia delako, gantz asegabea zehazki, oso egokia goian aipatutako osasun arazoen prebentzio eta tratamendurako.\nArrain urdinaren oinarria bitamina eta omega-3 deritzana direla esan daiteke. Haren balore nutrizionalak direla eta, astero bi edo hiru aldiz jatea gomendatzen da, onura ugari dakartzalako, nagusiki omega-3ari esker.\nGainera, koipe kantitate altuagoa izan arren, bere kaloria kantitatea ez da oso altua, horrek dieta orekatua egiten laguntzen du.\nProteinei buruz mintzatzen bagara, lurreko animalien haragiaren antzekoa da, proteina kantitate nahiko handia dutelako.\nJakina da arrain mota hauek jatea oso ona dela mota askotako arazoak saihesteko. Tentsio arteriala erregulatzen edo bihotzeko bat jasateko probabilitateak gutxitzen lagundu dezake. Elikagai koipeduna izan arren, bere koipe gehienak koipe poliinsaturatuak dira. Koipe hauek HDL kolesterola (edo "kolesterol ona") handitzen eta LDL kolesterola (edo "kolesterol txarra") gutxitzen laguntzen dute. Horri esker, arrisku kardiobaskularrak edo arterioesklerosi arazoak gutxitu daitezke arrain hau gure dietan sartuz.\nBestalde, arrin urdinaren kontsumoak, zirkulazio aparatuarekin erlaziorik ez duten gaixotasun batzuei aurre egiteko ahalmena ere badu, adibidez artritisa.\nArrai urdinak jatearen onurak[aldatu | aldatu iturburu kodea]\nGaixotasunei aurre egiteko prebentzioaz gain, organismoaren funtzionamenduan laguntzen duten elementuak ere baditu: proteina, bitamina eta mineralen iturri argia da.\nArrain honek dituen aminoazidoen artean lisina izenekoa topa dezakegu. Aminoazido honek umeen hazkuntzan eta garapenean laguntzen du, horregatik gomendatzen da umeentzat. Triptofanoa beste aminoazido bat da eta honek globulu gorriak sortzeaz eta odolaren formazioaz arduratzen da. Aminoazido hauek arrain gehienetan aurkitzen diren arren, produktu begetal eta zerealetan ez dira aurkitzen, horregatik gomendatzen dira dieta orekatu eta anitzak.\nArrain urdina beste elikagai batzuetatik bereizten duen ezaugarrietako bat bere propietate antioxidatzaileak dira. A eta D bitaminez gain, E bitamina kantitate altuak ditu, haragiak bezala. Propietate hau sardinetan aurki daiteke oso maila altuetan. B12 bitamina ere kantitate altuetan topa daiteke arrain hauetan.\nBestalde, mineralek ere presentzia handia dute, bereziki sodioak eta potasioak. Kaltzioa ere aurki daiteke, baina hau kantitate txikiagoetan. Sardinek, adibidez, haragiak baino 20 bider iodo gehiago dute; horregatik esaten da sardinak kaltzioa eta fosforoa lortzeko iturri bikaina direla.\nAzkenik, esan dezagun arrain urdinaren digestioa azkarra izaten dela, gantzen ezaugarriengatik; baina arraina prestatzeko moduak ere izaten du zerikusirik. Frijituta edo saltsan egindakoa bada, motelago digeritzen da, plantxan, labean edo uretan (lurrinetan edo egosita) prestatuta badago baino; izan ere, frijituta edo saltsan prestatzeko landare-olioak edo bestelako gantzak behar izaten dira. Dena dela, prestatzeko moduak ez dio eragiten omega-3 kopuruari.\nOrrialdearen azken aldaketa: 19 otsaila 2021, 11:03.


MARÍA EN TIERRA DE NADIE – VECINES\nEgileak: Paloma Gutiérrez eta Ane Garay\nEl Salvadorreko, Hondurasko eta Guatemalako paperik gabeko emakumeen migrazio-bidaia lazgarriari buruzko dokumentala. “Haiek ez zuten muga zeharkatu, lagun; mugak haiek zeharkatu zituen”.\nEmakumeen testigantzen bidez, filmak Mexiko eta AEBen arteko iparraldeko mugaraino doan migrazioaren gordintasuna kontatzen du. Hala, ibilbide osoan emakume horien bizitzak zeharkatzen dituzten indarkeria anitzak azaltzen ditu; gehienak, indarkeria fisikoak eta sexualak. Indarkeriak horiek migratzera behartzen dituzte, AEBetarainoko bide osoan mehatxatzen eta erasotzen dituzte, eta, behin helmugara iritsita, zelatan jarraitzen diete, indarkeria sotilagoen forma hartuta, baina, berdin-berdin, haien oinarrizko giza eskubideak urratuz.\nHERRIALDEA, URTEAMéxico, 2011\nSARIAK2010: Premio Ícaro al Mejor Largometraje Documental Centroamericano\nBIDAIA, MUGAK GURUTZATZEN EMAKUME ERREFUXIATUAK JATORRIZKO HERRIALDEA, JAZARPENA MIGRATZAILEAK\nMaría en tierra de nadie paperik gabeko emakume migratzaileei buruzko filma da. El Salvadorretik, Hondurastik, Guatemalatik eta Erdialdeko Amerikako beste herrialde batzuetatik abiatzen diren emakumeei buruzkoa, zeintzuek 5.000 km-ko ibilbidea egiten duten Mexiko eta AEBen arteko mugaraino. Arriskuz betetako ibilbidea da edozein migratzailerentzat, are gehiago emakume migratzaileentzat. Dokumental honetan, Marcela Zamorak laguntzen die, eta, emakumeek, beren testigantzen bidez, ausardia eta erresilientzia osoz partekatzen dute bide hau zeharkatzeak dakarren gordintasuna. Marta, Sandra, Jazmin, Marilú eta beste protagonista askoren istorioak aurreranzko ihesa dira; atzean utzi behar dituzte beren familiak, haientzako bizitza hobe baten bila. Filmean, halaber, azaltzen da migratzaileen senitartekoek bide hori egiten dutela desagertutako seme-alaben bila, aldi berean inplikazioa eskatuz tokiko eta estatuko gobernuei, senideak bilatzeko eta identifikatzeko lanetan.\nGero eta jende gehiago iristen da Hondurastik eta El Salvadorretik gure lurraldera, indarkeriarik gabeko bizitza baten bila.\nEstortsioa, bahiketak, tortura, hilketak, gaizkile-taldeek bortxaz erakartzea… oso ohikoak dira han, munduko bi herrialde bortitzenak baitira.\nHan, emakumeek eta LGTBI pertsonek indarkeria espezifikoei egin behar diete aurre, hala nola etxeko- eta sexu-esklabotzari, eta feminizidioei. Haientzat ere, AEBetarako bideak, modu klandestinoan egitera behartuta daudenak, bestelako arriskuak ditu.\nKasu askotan, indarkeria horiek krimen antolatuak eragindakoak dira: pandillak, narkoak, enpresen sikarioak, eragile kriminal estatalak zein paraestatalak.\nErdialdeko Amerikako Giza Eskubideen antolakundeek ohartarazi dute jazarpen-eragile horiek gero eta kontrol handiagoa dutela lurralde horietan.\nEuskal Herrian, zer edo zer aipatu izan da Mexiko iparralderantz gurutzatzen duten Erdialdeko Amerikako karabanei buruz. Baina, oro har, ez dakigu gure auzokide asko El Salvador eta Hondurastik, indarkeria horietatik ihesi, iritsi direla honaino.\nMarcela Zamorak, María en tierra de nadie dokumentalean, migratzaileek AEBetarako bidean egiten dituzten igarobideetara hurbiltzea lortzen du. Horretarako, hainbat emakumeren istorioei erreparatzen die: doña Ines, Marta, Sandra, Bambi, Jazmin… Eta, duten apurra gorabehera, bidean babesa ematen dietenei ere, Las Patronas kasu.\nMaría en tierra de nadie indarkeria eta samurtasuna da; lazgarria eta duina aldi berean. Dokumentalak, emakume hauen testigantzen bidez, imajinatzen ere ez genituen errealitateetara garamatza. Ezinbesteko filma da mugetako joan-etorriak ulertu eta horiei buruz hausnartzeko; kasu honetan, Mexiko eta AEBen arteko iparraldeko mugari buruzko filma da, baina gure hegoaldeko mugaren antz handiegia du.\nBeste hitz batzuetan esanda, filmak hor dagoen errealitate batera garamatza, gure auzokideen bizitzetan dagoen errealitate batera; filma ixten duen abestiak haien mezua ekartzen digu: “Nik ez nuen muga zeharkatu, lagun. Mugak nire bizitza zeharkatu zuen.”\nEmakumeen testigantzen bidez kontatzen da dokumetala. Zuzendaria, gaia ikertu ondoren, konturatu zen ez zegoela ia materialik emakumeen migrazioari buruz, eta horregatik erabaki zuen film hau egitea. Bertan, Martak, Sandrak, Jazminek eta beste emakume gehiagok lehen pertsonan kontatzen dizkigute bidean izandako esperientziak, mingarriak bezain urratzaileak eta, hala ere, irribarre erresilientez zipriztinduak.\nDokumentalean, ia protagonista guztiengan ageri da amatasuna; emakume guztiek erabakitzen dute migratzea beren seme-alabentzat, eta, oro har, familia osoarentzat, bizimodu hobea bilatzeak bultzatuta. Haien amek, amonek, hartzen dute haurren ardura; amonak dira bidean desagertutako seme-alaben bila doazenak. Desagertutako edo hildako migratzaileen senitartekoen batzordearekin batera, migratzaileek egiten duten bide bera egiten dute, tokiko gobernuei inplikazioa eskatuz euren senideak bilatu eta identifikatzeko.\nEmakume migratzaileen estrategiak\nEmakumeek bideari aurre egiteko baliatzen dituzten estrategien artean, isiltasuna dago: ez dute hitzik esaten, ez dute kontatzen nor diren haiek ezta haien familiak ere, gaizkile-taldeetako kideak infiltratu ote diren beldur. Beste estrategietako bat taldea bera da; emakumeak beste emakume migratzaile batzuen lagun egiten dira, edo bidean senar bat bilatzen dute, indarkeria fisikoak eta sexualak saihesteko.\nEmakume horietako askok krimen antolatuaren indarkerietatik egiten dute ihes beren herrialdeetatik, baita beste genero-indarkeria batzuengatik ere, hala nola familia inguruneko sexu-abusuak. Eta, ihesi doazela ere, ez daude salbu bidean zehar beren bizitzak eta istorioak zeharkatzen dituzten indarkerietatik.\nGobernuen inplikaziorik eza eta migratzaileen ikusezintasuna.\nDokumentalean egiaztatzen denez, frogatuta dago hobi komunak daudela, baina gobernuek ez dute ezer egiten heriotza horiek erregistratzeko. Zenbait daturen arabera, urtero 500.000 pertsonak zeharkatzen dute Mexiko, Estatu Batuetara bidean. Soilik El Salvadorren, datuak zalantzazkoak izan arren, kalkulatzen da urtero 60.000 pertsonak egiten dutela bide hori.\nMigratzaileei bidean laguntzen dieten pertsona onen presentzia.\nFitxa hau ixteko, ikusarazi egin nahi duu Las Patronas delakoen papera; izan ere, egunero, baliabiderik eduki gabe, janaria prestatzen dute haien etxetik igarotzen diren migratzaileentzat. Urrutitik, txalotu besterik ezin ditugu egin beren elkartasunarengatik, baita, trena pasatzen denean, migratzaileentzako janari poltsekin eta urarekin hurbiltzen diren gainerako pertsonak ere.


Fabrikazio Mekanikoko Diseinuko 1ngo mailako proiektu berria abian dago dagoeneko | Mondragon formación profesional\nFabrikazio Mekanikoko Diseinuko 1ngo mailako proiektu berria abian dago dagoeneko\n.-(e)k idatzia\t 2015-10-27 0\nAurten ere gure Fabrikazio Mekanikoko Diseinuko ikasleek urtean zehar ikasitakoa praktikan jartzeko, erronka berri bati aurre egin beharko diote. Iaz leihoak garbitzeko errobota diseinatu, elementuak aukeratu, fabrikatu eta automatizatu zuten. Errobot hau pareta edota kristal bertikaletatik igotzeko kapaz izan behar zen.\nIazko ikasleak robota probatzen\nAurten, birziklatzeko planta bateko makina bat diseinatu, fabrikatu eta automatizatu beharko dute. Makina hau, material desberdinetako latak (altzairu, aluminio, etb.) detektatu eta sailkatzeko kapaz izan beharko da. Beraien trebetasun dena beharko dute erronka berri honi aurre egiteko!!\nAurtengo ikasleak aurreko urteko robota probatzen\nZorionak MGEP Goi Mailako Heziketa Zikloko 19-20 Promozioa (bideoa) !!\n19-20 ikasturteko MGEP Goi mailako Heziketa zikloko DUAL adierazle ezin hobeak (bideoa)\nAyS Plastikoaren injekzioko moldeen inguruko Conformal Cooling jardunaldian izan dira MGEP goi mailako zikloko Diseinuko ikasleek\nMGEP-eko ASIR informatikako ikasleei egindako Harrera 20-21 ikasturte hasieran (ikusi bideoa)


Lea-Artibaiko hamaika ibilbideak: Ispaster-Otoio-Lekeitio | Bidaiak | GAIAK\n2021 ABU. 27 - 00:00h\nLea-Artibaiko hamaika ibilbideak: Ispaster-Otoio-Lekeitio\nIspaster eta Lekeitio artean batetik bestera joateko hainbat ibilbide daude, guztiak ere ondo antolatuta eta seinaleztatuta. Inguru honek mendi ibilbideen eskaintza oso zabala du. Adibide bat ipintzearren, Bizkaiko kostako GR-123 ibilbide ezaguna bertatik pasatzen da.\nEguna biribiltzeko aukera paregabea izan daiteke Santa Katalina itsasargia bisitatzea. (Aritz LOIOLA | FOKU)\nBizkaiko kostaldeko GR-123 bideko laugarren etapak Ispaster-Lekeitio-Ondarroa arteko ibilbidea proposatzen du, 21,21 kilometrokoa. Guretzat luzetxoegia denez, Ispaster-Lekeitio arteko ibilbidera mugatuko gara, 7,5 kilometrokoa. Oro har, nahiko etapa erraza da, publiko guztientzat egingarria. Izan ere, ez du gehiegizko aldaparik eta bide zuzenari jarraitzea nahiko erraza da.\nTxangoa Ispasterren abiatuko dugu, Elexalde auzoan. Bertako baserrien ondotik igaroko gara, eta, ondoren, Otoio mendirantz (396 m) abiatuko gara. Tontorra ibilbidearen hasieratik hiru kilometrora dago gutxi gorabehera eta bertara heltzeko pinu eta arte basoak zeharkatu beharko ditugu. Tontorraren bereizgarrietako bat bertan urrunetik ikus daitekeen telekomunikazio errepikagailu bat eta txartelontzi txiki bat daudela da. Tontorra artadiaren bihotzean kokatuta dago eta, itsasertzetik gertu dagoen arren, bertatik ez dugu paraje ikusgarririk ikusteko aukerarik izango.\nIbilbidearen lehen zati aldapatsu horren ostean, itsasorantz hurbilduz joango gara eta, beraz, ibilbidea aldapan behera joango da. Jaistean Talaia inguratuko dugu eta bidean, orain bai, itsasoa eta amildegiak ikusiko ditugu. Lekeitioko erdigunera iritsi aurretik, eguna biribiltzeko aukera paregabea izan daiteke Santa Katalina itsasargia bisitatzea.\nHortaz, Otoio tontorretik 4,5 kilometro eginda Lekeitioko erdigunera helduko gara. Eguraldia lagun izanez gero, Lekeition posible izango da Isuntza hondartzan bainutxo bat hartzea edo eguzki izpiez gozatzea. Aldiz, gosetuta helduz gero, portua eta herriko erdigunea pintxo-potean ibiltzeko aproposak diren tabernaz josita daude.\nLekeitioko atsedenaldiaren ostean, Ispasterrera bueltatzeko Bizkaibuseko 3513 lineako autobusa erabiliko dugu. Autobusa hartzeko zoli ibili beharra dago, bi ordurik behineko maiztasuna duelako. Hori horrela, astelehenetik larunbatera 6:50etik hasita bi ordurik behin irtengo da autobusa Lekeitiotik. Jaiegunetan eta igandeetan, aldiz, 8:50etik abiatuta.\nItsasargia 1862an eraiki zuten 46 metroko altueran. 2010. urtean berriztatu zuten eta EAEn bisitatu zitekeen lehen itsasargia bihurtu zen. Horiek horrela, gaur egun itsas nabigazioko tekniken interpretazio zentro gisa erabiltzen da. Bisitariek seinaleak, argiak, orientabidea, izarrak eta baleen begiztatzearen inguruko xehetasunak ezagutzen dituzte 50 minutuko bisita gidatuan, nabigazioaren oinarriekin batera.\nUdan, goi denboraldian, itsasargia asteazkenetik igandera dago zabalik. Asteazkenetik larunbatera bi bisita gidatu egiten dituzte goizetan eta beste bi arratsaldeetan: 11.30, 13:00, 16:30 eta 18:00etan, hurrenez hurren.\nIgandeetan goizez bakarrik bisitatu daiteke. Itsasargia barrutik ikusteko sarrera erosi behar da, nagusientzat 6 euroko salneurrian eta 3-12 urte bitarteko ume eta pentsiodunentzat, 4,5 euroan.\nErreserba Lekeitioko turismo bulegoan egin behar da aldez aurretik telefonoz deituta (946 84 40 17). Itsasargira bisita antolatu aurretik ñabardura batzuk kontuan izan behar dira: hiru urtetik beherako umeak eta txakurrak ezin dira sartu eta linternara ezin da igo.


Osteguna, 2021(e)ko Ekaina(r)en 10-(e)an\nDONOSTIA KULTURAREN ESKAINTZA\nSan Telmo Museoa: Bidaiarik luzeena, munduaren lehen itzuliaren oroitzapenezko erakusketa, ekainaren 26an iritsiko da San Telmo Museora. Erakusketa honek, munduaren lehen itzulia historia unibertsaleko gertaera garrantzitsu gisa kontatzeaz eta oroitzeaz gain, gizakiaren espiritu esploratzaileari eta ezezagunaren aurrean duen jarrerari egindako omenaldia ere bada.\nDonostiako Jazzaldia: Jaialdia uztailaren 21etik 25era izango da, eta doako zein ordainpeko 60 kontzertu izango ditu, hiriko 8 agertoki desberdinetan. Sarrerak eta abonuak atzo, ekainak 9, jarri ziren salgai.\nBesteak beste, Ramper, Yo soy el que soy, La mujer de negro, Por los pelos antzezlanak, eta Loles León, Jorge Javier Váquez, Oscar Terol eta Gorka Otxoa bezalako aktoreen lanak ikusi ahal izango dira. Gainera, bi estreinaldi izango dira, hala nola 5 minututan eta Capullas antzezlanak.\nDkluba: Donostia Kulturako Dkluba zirkuituak kontzertuak antolatzen jarraituko du hiriko areto pribatutan. Hala, ekainetik irailera, hainbat emanaldi daude programatuta Bataplan, Dabadaba, Doka eta ¡Beclub! lokaletan... Besteak beste, Dupla, El Meister, Manolo Kabezabolo, Havoc taldeak entzun ahal izango dira.\nPublic diplomacy & cultural diplomacy: UPV/EHUko Udako Ikastaroen eskaintzaren barruan, Donostia Kulturak Public diplomacy & cultural diplomacy ikastaroa eskainiko du. Bertan, euskal kultura-diplomazia publikoaren lau hamarkada aztertuko dira, eta kultura-diplomaziaren tipologien hurbilketa eskainiko da. Uztailaren 21etik 23ra izango da.


5 azaroa, 2013\nAzken aste hauetan behin eta berriro aipatu da, azkenean, behea jo dugula. Egia esan, oraindik ez dago oso argi. Batzuek, baikorrenek, pentsatzen dute dagoeneko behea jo eta hazte-prozesuari ekin diogula. Beste batzuek, eta ez dira ezkorrenak, uste dute putzuaren hondotik gertu gaudela. Kontua da batzuek eta besteek hori esateko hainbat adierazleren inguruko informazioa hartu dutela oinarritzat: munduko industria-zikloa hedatzen ari dela, Europak hazteko bideari heldu diola, aurten Txinaren desazelerazioa uste baino txikiagoa izango dela eta, Erreserba Federalak Amerikako moneta-politikaren norabidean eginiko ñabarduren ondoren, goraka ari diren herrialde batzuek arnasa hartu ahal izango dutela. Albiste on ugari daude, eta horri esker, epe laburrean gure eskualdea beheralditik irtengo da. Gainera, ez dugu ahaztu behar finantza-merkatuen portaera. Egia bada etorkizuna aurreratzen dutela, horien azken mugimenduak gainerako seinaleen baieztapena izango lirateke.\nLaburbilduz, basamortuan zeharreko ibilbide luze baten ondoren, gorako bideari ekingo diogu. Ez gara oraindik putzutik irtengo, baina irteerara eramango gaituen aldapa igotzen hasiko gara. Jakina, gu ez gara sentsazio hori hozten ahaleginduko, oinarri sendoak dituela uste baitugu. Baina komeni da hankak lurrean izatea; izan ere, bizi dugun krisia oso konplexua da, alderdi askotakoa, globala, eta zerrenda horri adjektibo gehiago gehitu ahal diogu. Azken finean, egoera ekonomikoa baloratzeko orduan nahitaezkoa da prudentzia. Pieza bat mugitzen bada, bestea soberan dagoela dirudi. Gainera, mugimenduak etengabeak dira, bai zeinu positibokoak, bai zeinu negatibokoak. Zoritxarrez, Amerikako krisi administratiboa / politikoa dugu, Europan neurri ekonomiko / politiko sakonak adosteko zailtasunak, moneta politikan gehiegikeriak egiteko arriskua, zorpetze handia, eta hobeto zerrendarekin ez jarraitzea. Hau metaforaz beteriko posta da. Munduko ekonomiak 30 metroko altueran bere lana egiten duen zirkuko ekilibrista dirudi. Beste aldera hel gaitezke, baina ez da eginkizun erraza izango. Beharrezkoa da kontzentratuta ibiltzea eta zoritxarrez ibilbidea oztopoz beterik dago.\nGai horren inguruan zer pentsatzen dugun jakin nahi baduzue, gainerako analista ekonomiko / politikoen baikortasuna partekatzen dugu. Hau da, behea jo dugula uste dugu. Ez dakigu ukitu ala behea jo eta gora egin dugun, baina doikuntza bere amaierara heldu dela dirudi, hainbat urtez errenta erori ondoren. Eta bat gatoz analista horiekin, gure ekonomia laster hazten hasiko den ustean. Baina badakigu oraindik bide luzea dagoela egiteko. Ez dugu argi ikusten hazkundeak nahikoa indar duenik sektore pribatu eta publiko zorpetuei laguntzeko. Ez dugu argi ikusten kanpo-sektorea barne-eskariaren dinamismo txikia konpentsatzeko gai izango denik. Hazkundea ez dugu ikusten langabezia-tasa nabarmen murrizteko gai. Baina baikorrak gara, norabide-aldaketa gertatzea garrantzitsua delako eta agintariek hartu beharreko erabaki politiko batzuk egoki hartuko dituztelakoan gaudelako.